Makani Aakuluula: Mbondakajana Lukkomano Kwiinda Mukupa | Ba Ronald Parkin\nAMUBALE MU Acholi Afrikaans Albanian Amharic Angolan Sign Language Arabic Armenian Australian Sign Language Aymara Azerbaijani Azerbaijani (Cyrillic) Bashkir Bassa (Cameroon) Bengali Bicol Boulou Bulgarian Catalan Cebuano Chichewa Chinese (Traditional) Chinese Mandarin (Simplified) Chitonga Chitonga (Malawi) Chitumbuka Chiyao Chuvash Cibemba Cinyanja Croatian Czech Dangme Danish Dutch Efik English Estonian Ewe Fijian Finnish Fon French Ga Georgian German Greek Guarani Gujarati Gun Hausa Hebrew Hiligaynon Hindi Hungarian Ibanag Icelandic Igbo Iloko Indonesian Isoko Italian Japanese Kabiye Kannada Kikamba Kikaonde Kikuyu Kinyarwanda Kirghiz Kiribati Kirundi Korean Kurdish Kurmanji (Caucasus) Kurdish Kurmanji (Cyrillic) Kwangali Kwanyama Lamba Latvian Lhukonzo Lithuanian Luganda Lunda Luo Luvale Macedonian Malagasy Malay Malayalam Mambwe-Lungu Marathi Maya Mbunda Mixe (North Central) Mongolian Moore Myanmar Ndebele Ndebele (Zimbabwe) Ndonga Nepali Nigerian Pidgin Norwegian Nzema Okpe Oromo Ossetian Pangasinan Papiamento (Curaçao) Persian Pidgin (Cameroon) Polish Portuguese Punjabi Quechua (Bolivia) Romanian Runyankore Russian Samoan Sango Sepedi Serbian (Cyrillic) Serbian (Roman) Sesotho (Lesotho) Setswana Shona Sidama Silozi Sinhala Slovak Slovenian Solomon Islands Pidgin South African Sign Language Spanish Sranantongo Swahili Swati Swedish Tagalog Tajiki Tamil Tatar Telugu Tetun Dili Thai Tigrinya Tiv Tok Pisin Tsonga Turkish Turkmen Tuvaluan Twi Tzotzil Ukrainian Urdu Urhobo Uzbek Venda Vietnamese Waray-Waray Welsh Wolaita Xhosa Yoruba Zande Zapotec (Isthmus) Zulu\nMbondakajana Lukkomano Kwiinda Mukupa\nAkaluulwa aba Ronald J. Parkin\nCIINDI nondakali amyaka yakuzyalwa iili 12, ndakazyiba kuti ndakajisi cintu ciyandika kapati ncondakali kukonzya kupa bamwi. Lyamuswaangano wabbazu, mukwesu wakandibuzya naa ndakali kuyanda kukambauka. Nokuba kuti kunyina nondakakambaukide kale, ndakati “inzya.” Twakaunka kucilawo, mpoonya wakandipa tubbuku itwakali kwaamba zya Bwami bwa Leza. Wakaamba kuti: “Ukambaukile bantu ibali kulubazu ooluya lwamugwagwa mpoonya mebo ndilakambaukila bantu ibali kulubazu ooluno.” Kandiyoowede, ndakatalika kukambauka kuŋanda aŋanda, alimwi icakandigambya ncakuti ndakatwaabila tubbuku toonse ntondakajisi. Cakutadooneka, bantu banji bakatukkomanina tubbuku ntondakali kwaabila.\nNdakazyalwa mu 1923 mu Chatham, Kent, ku England, alimwi ciindi nondakali kukomena, nyika yakazwide bantu batyompedwe. Nkondo Yakusaanguna Yanyika Yoonse tiiyakazuzikizya cisyomezyo cakuleta luumuno munyika. Bazyali bangu abalo bakalityompedwe akaambo kabasololi bacikombelo ca Baptist ibakali kubikkila buyo maano kukusumpuka kwabo beni. Nondakali amyaka iili 9, bamaama bakatalika kuunka kuŋanda yakuswaanganina yaba International Bible Students Association, ooko nkobakali kuswaanganina bantu ibakatalika kwiitwa kuti Bakamboni ba Jehova. Mucizyi umwi wakali kutuyiisya swebo tobana ziiyo zyamu Bbaibbele kubelesya Bbaibbele alimwi abbuku lyakuti The Harp of God. Ndakali kuzikkomanina nzyondakali kwiiya.\nKWIIYA KUBAKWESU BAPATI\nNondakali mukubusi, cakali kundikkomanisya kupa bantu bulangizi buzwa mu Jwi lya Leza. Nokuba kuti kanji-kanji ndakali kukambauka kuŋanda aŋanda ndelikke, kukambauka abamwi akwalo kwakandigwasya. Mucikozyanyo, buzuba bumwi mebo amukwesu umwi mupati notwakali kuccovwa macinga kuunka kucilawo nkotwakali kuyookambaukila, twakabona musololi wacikombelo mpoonya ndakati: “Njiilya mpongo.” Mukwesu ngotwakali limwi wakaimika ncinga yakwe akundilomba kuti tukkale ansi. Mpoonya wakati: “Ino nguni wakakupa nguzu zyakubeteka bantu kuti nimpongo? Atukkomane buyo akupa bantu makani mabotu akulekela Jehova kuti akababeteke.” Mumyaka eeyo yakumatalikilo, ndakaiya zinji kujatikizya lukkomano luboola kwiinda mukupa.—Mt. 25:31-33; Mil. 20:35.\nMukwesu uumbi mupati wakandiyiisya kuti kutegwa tujane lukkomano mukupa, zimwi ziindi tweelede kuliyumya cakukkazika moyo. Mukaintu wakwe tanaakali kubayanda Bakamboni ba Jehova. Bumwi buzuba mukwesu ooyu wakanditamba kuŋanda yakwe kutegwa tukanwe tii. Bakaintu bakwe bakalinyemede kapati akaambo kakuti mukwesu ooyu wakainkide kuyookambauka mpoonya bakatalika kutufwusa masamba. Muciindi cakubanyemena bakaintu bakwe, wakabwezelela buyo masamba kumwi kaseka-seka akwaapilusya mwaakabede. Nokwakainda myaka iili mbwiibede, kukkazika moyo kwakwe kwakalumbulwa ciindi mukaintu wakwe naakabbapatizyigwa kuba Kamboni wa Jehova.\nLuyandisisyo lwangu lwakupa bantu bulangizi bwakumbele lwakazumanana kukomena, mpoonya mebo abamaama twakabbapatizyigwa ku Dover mu March 1940. Britain yakatalika kulwana cisi ca Germany mu September 1939 nondakajisi myaka iili 16. Mu June 1940, ndakalangilila kandiimvwi amulyango kumbele lyaŋanda yesu ciindi basikalumamba banji ibakali kweetezya nobakali kwiinda muzyoota zipati. Mbabakafwutuka mu Nkondo Yaku Dunkirk. Nondakabalanga, bakali kulibonya kuti tiibakajisi bulangizi, aboobo ndakali kuyanda kubaambila zya Bwami bwa Leza. Kumamanino aamwaka nguwenya uulya, bana German bakatalika kufwusa mabbomba mu Britain. Busiku bumwi abumwi, ndakali kulangilila ciindi ndeke zyankondo zyabasikalumamba bana German nozyakali kwiinda mubusena motwakali kukkala. Mabbomba akali kulila alimwi twakali kwaamvwa kaaloka, eeci cakali kutupa kuyoowa kapati. Twabuka buzuba butobela, twakali kujana kuti maanda manji anyonyoonwa. Ndakazumanana kuyeeya kuti Bwami bulikke mbobwakali kukonzya kundipa bulangizi bwakumbele.\nMBONDAKATALIKA KUPONA BUUMI BWAKUPA\nMwakali mu 1941 nondakatalika buumi ibwandipa kuba muntu uukkomene kapati. Ndakali kubeleka nkobakali kupanga mato mu Chatham kutegwa kumwi kandiiya mulimo ooyu, walo bantu banji ngobakali kunyomenena alimwi wakali kuvwolwa mali manji. Kwaciindi cilamfwu, babelesi ba Jehova bakalizyi kuti Banakristo tabeelede kulwanina cisi cimwi naa kulwana cisi cimbi. Kuzoosika mu 1941 twakatalika kuzyiba kuti tatweelede kubeleka mulimo uujatikizya kupanga zilwanyo zyankondo. (Joh. 18:36) Mbwaanga kkampani iyakali kupanga mato nkondakali kubeleka yakali kupanga mato aankondo, ndakasala kuti nduuleke mulimo ooyu ngondakali kubeleka kutegwa nditalike mulimo waciindi coonse. Kusaanguna ndakaambilwa kuyoobelekela ku Cirencester, idolopo libotu kapati ilili mumalundu.\nNondakaba amyaka iili 18 ndakaangwa kwamyezi iili 9 akaambo kakuti ndakakaka mulimo wabusikalumamba. Ndakayoowa kapati ciindi nobakandijalila ndelikke mukaanda kamuntolongo. Pele tiilyakalampa, basikugatela alimwi abasintolongo bakatalika kundibuzya ikaambo ncondakaangilwa, aboobo ndakakkomana kubapandulwida kujatikizya lusyomo lwangu.\nNondakaangununwa, ndakaambilwa kunoobeleka amukwesu Leonard Smith * kutegwa katukambaukila mumadolopo aaindene-indene aakali mucooko motwakali kukkala ku Kent. Kutalikila mu 1944, ndeke zyankondo ziteenzyegwi abantu iziinda ku 1000 izyakanyamwide mabbomba zyakali kuwida mu Kent. Twakali kukkala mwini mozyakali kwiinda ndeke akati kabusena bwaku Europe mbobakali kweendelezya basikalumamba bana Nazi alimwi a London. Mabbomba aayo aakali kuuluka akali kwiitwa kuti ma doodlebugs. Yakali nzila yakuyoosya bantu, nkaambo kuti wamvwa buyo kuti ndeke yacileka kulila, mbuli mbocakali kucitika kanji-kanji, twakali kuzyiba kuti kwainda buyo ciindi cisyoonto ndeke ilawa akubboloka. Twakali kusololela ciiyo ca Bbaibbele kumukwasyi umwi wabantu bosanwe. Zimwi ziindi, twakali kukkala munsi aatebulu lyalubulo ilyakabambilidwe kubakwabilila ikuti naa ŋanda yawa. Boonse mumukwasyi ooyu mukuya kwaciindi bakabbapatizyigwa.\nKUKAMBAUKA MAKANI MABOTU KUZISI ZIMBI\nKutamba bantu kumuswaangano wacooko nondakatalika mulimo wabupainiya ku Ireland (aansi aawa)\nNoyakamana nkondo, ndakacita bupainiya kwamyaka yobilo kucooko ca Ireland nkocili kumusanza. Tiitwakazyi kuti cisi ca Ireland cakaliindene kapati aca England. Twakali kuunka kuŋanda aŋanda katuyaabulomba kwakoona, twakali kwaamba kuti tuli bamisyinali, alimwi twakali kwaabila mamagazini mumigwagwa. Kucita boobu bwakali “bufwuba-fwuba” nkaambo mubusena oobu bantu banji bakali kuzulilwa kucikombelo ca Katolika. Ciindi muntu umwi naakali kuyanda kutuuma, ndakatongookela mupulisa walo iwakandaambila kuti: “Ino mebo ndicite buti?” Tiitwakazyi pe kuti bapaizi bacikombelo mbebakajisi nguzu kapati. Bakali kutanda bantu milimo kuti naa baatambula mabbuku eesu, alimwi bakali kupa kuti tutandwe mumaanda motwakali koona.\nKalitanalampa twakazyiba kuti ciindi notwasika mucilawo cipya, cakali kabotu kuccovwa macinga akuyookambaukila kubusena ibuli kule abusena nkotwakali kukkala, ooko bantu nkobakajisi mupaizi uumbi. Kumamanino, twakali kukambaukila bantu ibakali afwaafwi. Ku Kilkenny, twakali kwiiya amusankwa umwi ziindi zyotatwe mumvwiki nokuba kuti bantu bakali kuyoowa mabbomba. Ndakali kukukkomanina kuyiisya kasimpe kamu Bbaibbele cakuti ndakasala kulembela kuyooyiisyigwa mulimo wabumisyinali kucikolo ca Watchtower Bible School of Gilead.\nBwato ibwakali kwiitwa kuti Sibia bwakali ŋanda yesu yabamisyinali kuzwa mu 1948 kusikila mu 1953 (kululyo)\nNotwakamana kwiiya kwamyezi yosanwe mu New York, swebo tone twakatumwa kuyoobelekela kunsumbu zisyoonto-syoonto zyamu Caribbean Sea. Mu November 1948, twakazwa mu New York akutanta bwato ibwakali kulampa mamita aali 18 ibutegwa Sibia. Cakali ciindi cakusaanguna mebo kweenda mulwizi, aboobo ndakalikkomene kapati. Umwi akati kesu, ba Gust Maki bakali bakapitawo bacibwene bamato mulwizi. Bakatuyiisya zintu zimwi ziyandika izijatikizya mbwaayenzyegwa mato mulwizi, mbuli kunyamuna masaili alimwi akwaaleta ansi, mboibelesyegwa kkampasi, ambokucitwa kuti kwaba guwo. Ba Gust bakabelesya luzyibo lwabo kweenzya bwato muguwo pati liyoosya kwamazuba aali 30 mane kusikila twakasika ku Bahamas.\n“AMULYAAMBILIZYE AKATI KANSUMBU”\nNotwakamana kukambauka kwamyezi misyoonto munsumbu zisyoonto-syoonto zyamu Bahamas, twakatanta bwato kuunka kunsumbu zyaku Leeward azyaku Windward, nsumbu eezyi zitalikila ku Virgin Islands kufwaafwi a Puerto Rico kusikila kufwaafwi a Trinidad makkilomita aabalilwa ku 800. Kwamyaka yosanwe, kanji-kanji twakali kukambaukila munsumbu izyakali kulamfwu ooko ikwakanyina Bakamboni. Zimwi ziindi twakali kukkala kwansondo zili mbozibede katutakonzyi kutuma naa kutambula magwalo. Pele cakali kutukkomanisya kapati kwaambilizya Jwi lya Jehova akati kansumbu!—Jer. 31:10.\nBamisyinali batantide bwato ibwakali kwiitwa kuti Sibia (kuzwa kulumwesyi kuya kululyo): Ba Ron Parkin, ba Dick Ryde, ba Gust Maki, alimwi aba Stanley Carter\nKufwumbwa notwakali kwiima acito, bantu bamumunzi bakali kukkomana kapati akubungana acito kutegwa babone naa ndiswe bani. Bamwi bantu cakali ciindi cakusaanguna kubona bwato mbotwakali kweendela naa kubona mukuwa. Bantu ibakali kukkala munsumbu eezyi bakali bantu babotu myoyo ibakali kuyandisya makani aabukombi alimwi bakalilizyi kabotu Bbaibbele. Kanji-kanji bakali kutupa nswi zitete, makkotapela alimwi anyemu. Bwato bwesu busyoonto bwakajisi busena busyoonto bwakoona, bwakujikila, naa bwakuwasyila zisani pele twakali kukonzya kucita zintu eezyi.\nTwakali kuzwa mubwato akuunka kumulundu akuswaya bantu buzuba boonse. Twakali kubaambila kuti kulaba makani aa Bbaibbele. Mpoonya kumangolezya twakali kulizya mulangu wamubwato. Cakali kukkomanisya kubona bantu bamumunzi kabasika. Malambe aabo akali kuboneka mbuli nyenyezi zimweka-mweka kunsi aamulundu. Zimwi ziindi bantu ibali 100 bakali kusika, alimwi bakali kukkala mane kusikila kwasiya kababuzya mibuzyo. Bakali kukukkomanina kwiimba, aboobo twakali kutaipa nyimbo zya Bwami zimwi akubapa. Swebo tone twakali kusolekesya kusikila mpotugolela kwiimba nyimbo eezyi, bantu bakali kutusangana, bakali kwiimba munzila iimvwika kabotu kapati. Eelo kaka eezyi zyakali ziindi zikkomanisya!\nTwamana kweendelezya ciiyo ca Bbaibbele, mbotwakali kwiiya limwi bamwi bakali kutuccilila kumukwasyi uutobela kutegwa bakajanike kuciiyo eeco alimwi. Nokuba kuti twakali kulonga akuunka kumbi kwainda mvwiki zili mbozibede, kanji-kanji twakali kulomba baabo ibakajisi luyandisisyo kapati kuti bazumanane kwiiya abeenzinyina kusikila twaakupiluka alimwi. Cakali kukkomanisya kapati kubona bamwi mbobakali kuubikkila maano mukuli wakwiiya abeenzinyina.\nMazuba aano, bunji bwansumbu eezyi masena aayebeka alimwi aakkomanisya ngobaswaya bantu banji, pele kaindi munsumbu eezyi kwakanyina zintu zinji izyakali kucitika, akali buyo masena aakajisi zizyiba, museenga kunkomwe yalwizi alimwi azisamu zyamakunka. Kanji-kanji twakali kweenda abwato masiku kuzwa kunsumbu iimwi kuya kunsumbu iimbi. Inswi zitegwa Dolphin zyakali kusobana kazitobelezya bwato, alimwi ncotwakali kukonzya kumvwa buyo, maanzi ciindi bwato nobwakali kweenda. Mumuni wamwezi mulwizi lutakwe mayuwe wakali kupa kuti lwizi kaluŋaima.\nNokwakainda myaka yosanwe katukambauka munsumbu eezyi, twakaunka ku Puerto Rico kutegwa tukacincanye bwato bwesu abwato bwakajisi mainjini. Notwakasika ku Puerto Rico, ndakaswaangana a Maxine Boyd, mucizyi mumisyinali weebeka, mpoonya ndakamuyanda. Wakali mukambausi musungu wamakani mabotu kuzwa kubwana. Mukuya kwaciindi, wakabeleka kali misyinali ku Dominican Republic kusikila ciindi naakatandwa mucisi eeci amfwulumende yaba Katolika mu 1950. Akaambo kakuti ndakali sikweenzya bwato, ndakajisi cipepa icakali kundizumizya kukkala mucisi ca Puerto Rico kwamwezi omwe buyo. Kakutanainda ciindi ndakeelede kuunka kunsumbu akuyookkala ooko kwamyaka iili mbwiibede. Aboobo ndakalyaambauzya mumoyo kuti: ‘Ronald, ikuti komuyanda musimbi ooyu weelede kubweza ntaamu cakufwambaana.’ Nokwakainda nsondo zyotatwe, ndakamusyaba, mpoonya nokwakainda nsondo zili cisambomwe twakakwatana. Mebo aba Maxine twakaambilwa kubelekela mu Puerto Rico katuli bamisyinali, aboobo taakwe nondakabutanta bwato bupya.\nMu 1956 twakatalika kuswaya mbungano mumulimo wabbazu. Bakwesu banji bakali bacete, pele twakali kukkomana kubaswaya. Mucikozyanyo, mumunzi wa Potala Pastillo, mwakali mikwasyi yobilo ya Bakamboni abana banji, alimwi ndakali kubalizizya muntolilo. Ndakabuzya musimbi umwi muniini utegwa Hilda ikuti naa wakali kuyanda kuunka kuyookambauka antoomwe andiswe. Wakati: “Ndilayanda, pele tandikonzyi kuunka nkaambo tandijisi mabbusu.” Twakamuulila mabbusu mpoonya wakatusangana kuyookambauka. Nokwakainda myaka iili mbwiibede, nkokuti mu 1972, ciindi mebo aba Maxine notwakali kuswaya Bbeteli yaku Brooklyn, mucizyi iwakazwide akumanizya Cikolo ca Gileadi wakatusikila. Wakali afwaafwi kunyamuka kuunka kucisi ca Ecuador nkwaakatumwa kuyoobelekela, wakati: “Sena mwandizyiba? Ndendime musimbi muniini iwakali kukkala ku Pastillo iwatakajisi mabbusu.” Wakali Hilda! Twakakkomana kapati cakuti yakatweenda misozi!\nMu 1960 twakaambilwa kuyoobelekela kumutabi waku Puerto Rico, maofesi akali muŋanda nsyoonto iyakajisi midadaada yobilo kuyamujulu mu Santurce, San Juan. Kumatalikilo, ba Lennart Johnson andime ndiswe twakali kubeleka milimo minji. Balo abakaintu babo mbebakali Bakamboni ba Jehova bakusaanguna mu Dominican Republic, alimwi bakasika mu Puerto Rico mu 1957. Mukuya kwaciindi, ba Maxine bakali kubeleka mulimo wakutuma mamagazini kubantu ibakalembela kuti kabatambula—mvwiki amvwiki bakali kubelekela amamagazini aainda ku 1000. Bakali kuukkomanina mulimo ooyu nkaambo bakali kuyeeya bantu boonse aabo ibakali kutambula cakulya cakumuuya.\nNdilaukkomanina kapati mulimo waku Bbeteli, nkaambo mulimo ooyu uujatikizya kupa bamwi. Nokuba boobo, ulijisi buyumuyumu. Mucikozyanyo, lyamuswaangano wamasi wakusaanguna mu Puerto Rico mu 1967, ndakalimvwa kuti mulimo wakandikkomenena kapati. Mukwesu Nathan Knorr, iwakali kusololela akati ka Bakamboni ba Jehova aciindi eeco, wakasika ku Puerto Rico. Wakayeeya kuti tiindakabikkide bubambe bwazyakweendela zyabamisyinali nokuba kuti bubambe oobo bwakaliko. Mpoonya wakandinyemena kapati akaambo kakuti wakandiyeeyela kuti tiindakali kuzyeendelezya kabotu zintu alimwi wakaamba kuti ndakamutyompya kapati. Tiindakayanda kukazyanya anguwe pe, pesi ndakalimvwa kuti taakwe naakandeendelezya kabotu, aboobo eeci cakandicisa kwaciindi cili mbocibede. Nokuba boobo, ciindi cakatobela mebo aba Maxine notwakamubona Mukwesu Knorr, wakatutamba kuŋanda yakwe akutujikila cakulya.\nNotwakazwa ku Puerto Rico, twakali kuvwula kubaswaya bamukwasyi wangu ku England. Bataata taakwe nobakakatambula kasimpe ciindi mebo abamaama notwakaiya kasimpe. Pele ciindi baambi ibakali kuzwa ku Bbeteli nobakali kuswaya, bamaama kanji-kanji bakali kubatambula muŋanda yesu. Bataata bakabona mbobakali kulicesya balangizi aaba ibakali kuzwa ku Bbeteli mukwiimpana abasololi bazikombelo ibakali kubasuluzya myaka yainda musyule. Mpoonya mu 1962, bataata bakabbapatizyigwa kuba Kamboni wa Jehova.\nKatuli aba Maxine mu Puerto Rico kakwiindide buyo ciindi cisyoonto kuzwa notwakakwatana alimwi notwakali kusekelela mwaka wanamba 50 mucikwati cesu mu 2003\nBakaintu bangu mbondakali kuyandisya, ba Maxine, bakafwa mu 2011. Ndilangila kumbele kuyoobabona alimwi baakubusyigwa. Eelo kaka oobu mbulangizi bukkomanisya! Mumyaka iili 58 njotwakakkala antoomwe, mebo abakaintu bangu twakabona mweelwe wabantu ba Jehova mbowakali kuyaabuyungizyika mu Puerto Rico kuzwa kuli Bakamboni bali 650 kusikila ku 26,000! Mpoonya, mu 2013 mutabi waku Puerto Rico wakatalika kweendelezyegwa amutabi waku United States, mpoonya ndakaambilwa kuyoobelekela ku Wallkill, New York. Nondakakkala myaka iili 60 ansumbu, ndakalimvwa kuba muna Puerto Rico mbuli ka coquí, kacula kasyoonto ikazyibidwe kapati ku Puerto Rico ikakkala muzisamu ikalila kuti kko-kki, kko-kki kumangolezya. Pele cakasika ciindi cakuti ndizwe kubusena oobu.\n“LEZA UYANDA MUNTU UUPA KUMWI KAKKOMENE”\nNdicikukkomanina kubelekela Leza a Bbeteli. Lino ndijisi myaka yakuzyalwa iinda ku 90, alimwi mbondili mweembezi wakumuuya, mulimo wangu ngwakuyumyayumya bamukwasyi wa Bbeteli. Ndakaambilwa kuti ndakaswaya kale bakwesu abacizyi ibainda ku 600 kuzwa ciindi nondakasika ku Wallkill. Bamwi ibaboola kundibona inga bayanda kubandika twaambo tubajatikizya naa mapenzi aamukwasyi. Bamwi inga balomba lulayo lujatikizya mbobakonzya kuzwidilila mumulimo wabo waa Bbeteli. Mpoonya bamwi ibakakwatana caino-ino inga balomba lulayo lukonzya kubagwasya kuzwidilila mucikwati cabo. Bamwi bakaambilwa kuyoobelekela kumasena aambi. Inga ndilabaswiilila boonse ibaboola kubandika andime, alimwi nokuyandika ndibaambila kuti: “‘Leza uyanda muntu uupa kumwi kakkomene.’ Aboobo, amuukkomanine mulimo wanu. Nkaambo mubelekela Jehova.”—2Kor. 9:7.\nNcomweelede kucita ikuti kamuyanda kukkomana a Bbeteli, ncencico ncomweelede kucita nomuli kubusena bumbi buyo: Mweelede kubikkila maano kuzyiba ikaambo ncouyandika kapati mulimo ngomubeleka. Milimo yoonse njotubeleka ku Bbeteli milimo iisetekene. Milimo eeyi igwasyilizya “muzike uusyomeka alimwi uucenjede” kuti kapa cakulya cakumuuya kubakwesu abacizyi munyika yoonse. (Mt. 24:45) Kufwumbwa nkotumubelekela Jehova, tulijisi coolwe cakumutembaula. Atuukkomanine mulimo ngwatupede kuti tubeleke, nkaambo “Leza uyanda muntu uupa kumwi kakkomene.”\n^ par. 13 Makani aakuluula aaba Leonard Smith akamwaigwa mu Ngazi Yamulindizi yamu April 15, 2012.\nBuumi Bwakubelekela Leza Buletela Zilongezyo


Jeremiya 20 | Bbaibbele lili a Intaneti | Bbaibbele lya Busanduluzi Bwanyika Mpya\nPasuri wauma Jeremiya (1-6)\nJeremiya takonzyi kuleka kukambauka pe (7-13)\nMulumbe wa Leza uli mbuli mulilo uuyaka (9)\nJehova uli mbuli sikalumamba uuyoosya (11)\nTongoosi lya Jeremiya (14-18)\n20 Lino Pasuri mwana wa Imeri, imupaizi, alimwi iwakali mulangizi mupati muŋanda ya Jehova, wakali kuswiilila ciindi Jeremiya naakali kusinsima zintu eezyi. 2 Mpoonya Pasuri wakauma Jeremiya musinsimi akumubikka muziliba+ zyakali ku Mulyango wa Benjamini Waatala, ooyo wakali muŋanda ya Jehova. 3 Pele buzuba bwakatobela Pasuri naakamugwisya Jeremiya muziliba, Jeremiya wakamwaambila kuti: “Jehova taciiti zina lyako kuti Pasuri pe, pele kuti nduwe Kuyoowa Koonse-koonse.+ 4 Nkaambo mboobu mbwaamba Jehova, ‘Bona, ndilakucita kuba cintu cikuyoosya yebo alimwi abalongwe bako boonse, eelyo yebo kolangilila ameso aako+ balo bayoojaigwa apanga lyabasinkondonyina; alimwi bantu bamu Juda boonse ndiyoobaaba mujanza lyamwami wa Babuloni, mpoonya walo uyoobatola mubuzike ku Babuloni akubajaya apanga.+ 5 Alimwi buvwubi boonse bwamumunzi ooyu, ilubono lwanguwo loonse, zintu zyanguwo zyoonse ziyandisi alimwi alubono loonse lwabami ba Juda, zyoonse buyo ndiyoozibikka mumaanza aabasinkondonyina.+ Eelyo balo bayoozisaala, bayoozibweza akuzitola ku Babuloni.+ 6 Lino yebo Pasuri, alimwi abantu boonse bakkala muŋanda yako, muyootolwa mubuzike. Uyakuunka ku Babuloni eelyo ooko nkoyakufwida akuzikkilwa antoomwe abalongwe bako boonse, nkaambo wabasinsimina zyakubeja.’”+ 7 Wandicenga, O Jehova, cakuti ndafwubaala. Wakabelesya nguzu zyako kulindime, cakuti wakandizunda.+ Ndaile kuba cintu cisekwa buzuba boonse;Bantu boonse balandifwubaazya.+ 8 Nkaambo kufwumbwa ciindi nendaambaula, ndeelede koompolola akwaambilizya kuti,“Maawe nkondo alunyonyooko!” Nkaambo jwi lya Jehova lyandipa kutukilwa akuweelwa buzuba boonse.+ 9 Aboobo ndakati: “Tandikaambi limbi makani aajatikizya nguwe,Alimwi tandikaambi limbi muzina lyakwe.”+ Pele mumoyo wangu jwi lyakwe lyakali mbuli mulilo uuvwilima wajalilwa mumafwuwa aangu,Ndakakatala kufwida mumoyo;Ndakaalilwa kuliyumya.+ 10 Nkaambo ndakamvwa makani manji mabyaabi;Kuyoowa kwakalindizingulukide.+ “Amumwaambe zibi; atumwaambe zibi!” Muntu woonse uuyanda kuti ndibe muluumuno wakali kulindila buyo kuti ndiwe,+ kaamba kuti: “Ambweni ulacita cintu cimwi cabufwubafwuba,Eelyo tulakonzya kumuzunda akumujolela cibi.” 11 Pele Jehova wakali andime mbuli sikalumamba uuyoosya.+ Nkakaambo kaako aabo bandipenzya bayakuwa alimwi tabakazundi pe.+ Bayakuusyigwa nsoni kapati, nkaambo tabakazwidilili pe. Masampu aabo aatamani taakalubwi pe.+ 12 Pele yebo, O Jehova wamakamu, ulamulingula muntu uululeme;Ulabona mizeezo yamukati mwini* alimwi amoyo.+ Akaka andilibonene mbotiibasubule,+Nkaambo kaambo kangu ndakabikka mumaanza aako.+ 13 Amumwiimbile Jehova! Amumutembaule Jehova! Nkaambo wavwuna muntu mucete* mumaanza aabasimucita zibi. 14 Abusinganizyigwe buzuba mbondakazyalwa! Butalelekwi pe buzuba mbobakanditumbuka baama!+ 15 Aasinganizyigwe muntu ooyo wakaleta makani mabotu kuli bataata, kaamba kuti: “Wazyalilwa mwana musankwa!” Akubapa kukondwa kapati. 16 Muntu ooyo aabe mbuli minzi njaakanyonyoona Jehova kakunyina kwiifwida lubomba. Aamvwe kulila mafwumofwumo alimwi akoompolola kwakucenjezya masyikati. 17 Nkaambo nzi ncaatakandijaila buyo mwida,Kutegwa baama kabali cuumbwe canguAkuti kabamitide ciindi coonse?+ 18 Nkaambo nzi ncondakazwida mwidaKuzoobona buyo mapenzi amause,Akuti mazuba aabuumi bwangu amanine buyo mumasampu?+\n^ Naa “mbwalimvwa muntu mukati mwini.” Mu Chihebrayo, “insa.”\n^ Naa “buumi bwamuntu mucete.”


Masimpe Aagambya kuti Nguni Mufutuli Wini! Print\nMasimpe Aagambya kuti Nguni Mufutuli Wini!\nInyimbo zyizwide zyiimbo zilumbaizya Jeesu mbuli zyakuti “Away in a Manger” (Kulaale mu cimpati) kusikila kuli cakuti “Jeesu Ulaboola Alimwi,” Banakristu baimba nyimbo zya Yahushua. Baimba zyiimbo zya kuzyalwa Kwakwe, milimo, bulowa, lufu Lwakwe a Kuboola Kwakwe. Nzisyoonto buyo nyimbo zitembaula Taata alimwi akataa zyeezyo, zigeme buyo bulemu Bwakwe, kumweka abukali Bwakwe.\nOoku kugamika mizeezo kuli Yahushua acituuzyo cakutaliyanda ncaakatupa, kanjaanji ciinda kumbali kasimpe ka Mangwalo kakuti: Nguni Mufutuli wini.\nNguni Mufutuli wini?\nMufutuli wa babisyi kwiina awumbi pele ngu Yahuwah Lwakwe.\nMuli bakamboni Bangu, mbwaamba Mwami Yahuwah.\n“Alimwi Mutwanga Wangu ngwindakasala.\nKutegwa muzyibe akusyoma muli Ndime,\nAkumvwisisya kuti Ime Ndime Nguwe.\nkuti taakwe uumbi kunze lya Ndime.\nIme Ndime Mwami Yahuwah endikke,\nkunze Lyangu taakwe uumbi mufutuli.” (Bala muli Izaya 43:10-11.)\nOoyo Uupa-Buumi nguwaabamba nzila ya kunununa bantu. Ncobeni, Yahushua nguuyelede kupegwa luyando lwesu akulumbaizyigwa, pele Saatani wakasisa kasimpe kainda bulemu kuti Yahuwah Lwakwe ngo Mufutuli wesu wini. Muciindi cakuti luyando lukwelele miya yabantu kuli Yahuwah akulanganya cipego Cakwe cipati kuli ndiswe, Saatani wakazuzya mizeezo yabantu abukandu bwakuyoowa Taata cakuti bakagamika luyando akukomba kuli Yahushua — pele Yahushua lyoonse wakali kutozya kulumbaizya kuli Taata.\nBumwi buzuba umwi mukubusi wakavwubide wakabuzya Yahushua kuti, “Omwiyi mubotu, ninzi nceelede kucita Ime kutegwa ndikatambule buumi butamani?” Yahushua wakamwiingula mpeenya aawo kuti: “Nkaambo nzi ncondiitila kuti omubotu? Kunyina mubotu pele AlikkeYahuwah.” (Bala Mateyo 19:16-17.)\nMulimo wa Mufutuli ngwa kuvwuna! Mumangwalo woonse, Yahuwah wakaimikizya bafutuli banjaanji. Ncobeni, makani aayinduluka kumvwika lyoonse mumusela wabana ba Isilayeli nga kuzanga mumoza akuzundwa abasinkondonyina, alimwi kabajokela kukukomba Yahuwah, alimwi Yahuwah kabasalila mufutuli wakubavwuna ciindi aciindi.\nKumane bantu bako bakakuzangila akutakuswiilila,\nbakafutatila milawo Yako.\nBakajaya basinsimi aabo bakali kubacenjezya,\naabo bakali kubaambila kuti bajokele kulinduwe.\nBakali kukusampaula ciindi aciindi.\nNkaako wakalekela basinkondonyina kuti babazunde akubalela,\nmumapenzi aabo bakakulilila, wakabavwuwa kuzwa kujulu.\nMulweengelelo lwako lupati wakabatumina basololi,\naabo bakabavwuna kuzwa kuli basinkondonyina. (Nehemiya 9:26-27, NKJV)\nBana Isilayeli bansiku bakalizyi kabotu kuti Yahuwah wakali Mufutuli wabo ncobeni, ooyo wakabambilwa kuvwuna Isilayeli. “Ime, Ime ncobeni, ndime Yahuwah, alimwi kunyina Mufutuli uumbi kunze lya Ndime.” (Bala Izaya 43:11.)\nLufutuko lwa Yahuwah\nYahushua, mbweenya mbuli Joshua wakaliko kumbele lyakwe, wakali mufutuli, wakakomezyegwa aa Yahuwah, kuti asolwede bantu bokwa Yahuwah kuya ku Nyika ya Cisyomyo. Mungele wakaambila Josefa kuti: “Webo uyoomwiitta zina lyakwe kuti ngu Yahushua, nkaambo walo uyoovwuna bantu bakwe kuzwa kuzinyonyoono zyabo.” (Mateyo 1:21, NKJV) Izina lya “Yahushua” liiminina kuti “lufutuko lwa Yahuwah.” Nkokuti Yahushua ngonguwe; ncobeni lufutuko lwa Yahuwah.\nPele mulimo wa Yahushua wakali mupati kwiinda buyo kuvwuna bana ba Isilayeli kuzwa kuli baLoma bakabatolede buzike. Yahushua wakatuminwa kuzyoonununa nyika iizwide babisyi!\nEelyo Johane Mubbizyi naakazyalwa, wisi wakwe, Zacharias, wakakkomana kumwi kaamba kuti:\n“Atumulumbaizye Mwami,Yahuwah wa Isilayeli!\nWaboolela kugwasya bantu bakwe wabanununa.\nWatupa Mufutuli Singuzu,\nuuzwa kulunyungu lwamuntu wakwe Devedi.\nMbubonya mbuli mbwaakaamba nsiku, kwiinda mubasinsimi bakwe basalala.\nKuti uyootufutula kuzwa kuli basinkondoma,\nAkutuvwuna kuzwa mumaanzaa abaabo batusulide.\nWakaamba kuti uyootubeda aaluzyalo mbuli mbwaakabeda bamatata aaciindi,\nalimwi uyoobamba cizuminano Cakwe cisalala.\nAcikonkezyo cipati wakasyomezya kuli taata Abulahamu,\nwakasyomezya kuti uyootuvwuna kuzwa kuli basinkondoma,\nkutegwa tukamubelekele cakutayoowa,\nakweenda cabusalali abululami kunembo Lyakwe,\nmazuba aabuumi bwesu boonse. (Bala Luuka 1:68-75.)\nNdakanununwa nceyandisya koompolola makani aayo!\nSinkondonyina mupati wa muntu tali yooyo ngobakkede limwi munsimunsi uunyemede pe, nokuba muzyali (naa mukaakwe) uumupenzya, nokuba cisi ciyandisya kuvwundula nkondo pe. Ngu Saatani, sinkondonyina wa miya yesu. Yahuwah wakatupa Yahushua kuti atuvwune kuzwa ku cibi. “Nkaambo Ooyo watakazyi cibi wakatubeda cibi cesu, kutegwa tukonzye kubaa bululami bwa Yahuwah muli nguwe.” (Bala 2 Bakolinto 5:21.)\nOobu bululami bulipedwe kufumbwa muntu uubutambula kwiinda mukusyoma. Aboobo, nguzu zya bulowa bwa Yahushua zilavwuna aabo basyoma kuzwa kuzyibi zyabo, kakuli bubotu bwa buumi bwakwe butakwe cibi bubalilwa mucibaka cesu!\nBunji bwa bana Isilayeli mumazuba aa Messiah bakali kulangila Messiah kuti abavwune kuzwa kuli basinkondonyina ba mapolitikisi. Basyoonto buyo bakamvwisyide bupati bwa mulimo wakwe. Umwi akataa basyoonto aabo wakali Simeoni.\nOoyu mwaalumi wakali mululami, uutonkomene wakali kulindizya Kuumbulizyigwa kwa cisi ca Isilayeli, aboobo Muya Uusalala wakali ali nguwe. Wakayubunwidwa aMuya Uusalala kuti takooyoofwa kusikila akamubone Messiah ookwa Yahuwah. Aboobo wakaboola ku tempele keenzyegwa aa Moza. Mpoonya bazyali nibakeeta Mwana Yahushua, kuti acitilwe mbuli ciyanza ca mulawo, walo wakamubweza mumaanza aakwe akulumbaizya Yahuwah akwaamba kuti:\n“Mwami, ncobeni wabamba cisyomezyo cako, lino ndileke ndemubelesi wako mfwe muluumuno. Nkaambo lwangu ndemwini ndali bonena lufutuko lwako, lwalo ndoobambila bantu boonse kababwene. Ooyu ngomumuni uuyubununa luyando lwako kuli bamasi, nguuleta bulemu Bwako kubantu bako” (Bala Luuka 2:25-32.)\nNaakamanizya kupona buumi butakwe cibi, Yahushua wakatufwida mucibaka cesu. Mpoonya Yahuwah wakamubusya mubuzuba bwatatu akumusumpula kweendelanya abulumbu bwa cituuzyo ncaakatupa. “Pele Yahuwah wakamusumpula akumukkazika kululyo lwakwe. Wakamucita kuti abe Musololi a Mufutuli, kuti bantu ba Isilayeli beempwe akutambula kulekelelwa kwamilandu yabo.” (Bala Milimo 5:31.) Mbombuboobo Yahuwah mbwakuyanda yebo!\nMbweenya buyo Yahuwah mbwaakakomezya bafutuli muciindi cakale kuti bavwune bantu bakwe kuzwa kuli basinkondonyina baanyika, mbweenya mbwaakakomezya Yahushua kuti anunune bantu Bakwe kuzwa kuzibi zyabo. “Nkaambo obuya Yahuwah mbwaakiiyanda nyika cakuti wakiipa Mwanaakwe Simuzyalwaalikke, kutegwa kufumbwa uusyoma muli Nguwe atakafwidilili pele akabaa buumi butamani. Nkaambo Yahuwah taakatumina Mwanaakwe munyika kuti azyoosinganye nyika pe, pele kutegwa nyika kwiinda muli Nguwe ikakonzye kufutulwa.” (Bala Johane 3:16-17.)\nCaabilo ca lufutuko cicipedwe. Boonse balipedwe kakwiina muulo aabo bacengulukila kuli Yahuwah Mufutuli wesu akutambula cipego Cakwe cipati kwiinda mulusyomo, nkaambo “Lufutuko ndulwa Yahuwah.” (Bala Jona 2:9.)


Myeembo ili Ciloba ya Ciyubunuzyo Print\nMyeembo ili Ciloba ya Ciyubunuzyo\nMakanze aankamu ya WLC kujatikizya Myeembo eeyi, takuli kuganta ciindi niyoocitika pe; pele, tulombozya kukonkezya kwaamba kuti kulila kwa Myeembo eeyi kucili mumazuba aacizya, alimwi eeci ciyootola lubazu munsaa kujalwa kwa ŋanda yakazekelo. Eeci ncotwaamba ciliimpene kapati akuyiisya kuluulwa kwamazubaano, kwalo ooko kwaamba kuti Myeembo eeyi yakazuzikwa kale, eeci tacili buyo cintu cilubide, pele cilainda kubaa ntenda , nkaambo cisiya bantu bokwa Yahuwah kabatalibambide kuzyintu zikankamya ziyaabuswena alimwi ziyanda kulibonya atalaa nyika.\nEeci citobela waawa takuli kwaamba kwakulengelezya buyo, pele mulongo wazyintu eezyo zyakashinshimwa kuti ziyoocitika kufumbwa buzuba. Mbuli kuzuzikwa kwacishinshimi mbokuyaa kuswena, nkuyandisya kwa Taata kuti bana Bakwe bateelele akumvwisisya bbuku lya Ciyubunuzyo eelyo lyalo lyakayubununa zyoonse zyikonzya kuzyibwa akataa zyintu zyakumamanino aaciindi. Mubbuku lyoonse eeli kuli zisyomyo ziyandisi kapati, alimwi kuli...kucenjezya kuyoosya.\nTaata wesu waluyando wakayubununa kuti linolino nyika iyoonjila mumapenzi aali kkumi awone: mapenzi mataanzi aali ciloba aitwa kuti “myeembo”, eeyo iilaa mulimo wakusinsimuna mukowa wabantu ciindi camamanino liya ŋanda yakazekelo niitana jalwa, kupa ciindi camamanino kuti buumi bwamuntu uli oonse buzekelwe akukosozyelwa kaambo, akwaanda muntu ooyo. Myeemo icaalizya ngamapenzi aali ciloba aaya kupenzya nyika munsaa kujalwa ŋanda yakazekelo, kaindi kasyoonto a Kuboola Kwabili. Zyintu zipwayaula nyika zyili mumapenzi aaya, tazyikalangwi aanga nzilengwa leza zilicitikila buyo lwazyo, pele ziyoolangwa kuti nkucenjeyza kwabulemu bwa Kujulu. Alimwi mapenzi aaya ayoomvwika kuzinguluka nyika yoonse.\nMweembo Mutaanzi ulaafwi kusika anyika mbuli cintu cibbatamusya akugambya, akuletela kuyoowa mubantu boonse. Kuyaama a Ciyubunuzyo 17, tuli munsimunsi kapati akubona Myeembo eeyi kiibbonta Nyika, akubindikizya kutobelana. Mbuli bulelo bwa Benedict XVI, Mwami wa Ciloba mbobwakainda akuya musyule lyesu, swebo lino tulangila Myeembo eeyo kuti italike kuumputa Nyika kufumbwa ciindi.\nNinzi ncolyaamba Bbaibbele eeco ciyoocitika Mweembo Mutaanzi waakuumputa Nyika?\n“Nkabela mungele mutaanzi wakalizya mweembo wakwe, mpoonya kwakatobela civwulamabwe amulilo kazivwelene abulowa, mpoonya eezyi zyakawaalilwa atalaa nyika: nkabela cibeela catatu camasamu cakapya, alimwi abwizu boonse bwanyanzabili bwakapya.” (Ciyubunuzyo 8:7)\nMweembo Mutaanzi uyootalisya kunyonyooka kwa cibeela catatu cazisamu munyika, akunyonyoona cakumaninina bwizu boonse bwanyanzabili. Kutegwa tuteelele mweelwe wakunyonyooka kuli mumweembo ooyu, iswe tweelede kutaanguna kulanga zyintu zicitika mazubaano mbuli kubula cakulya ooko nkwiilangene ankuko nyika eeyi:\nBuzuba abuzuba bantu basika ku 25,000 balafwa mumakani aajatikizya nzala.\nLyoonse kuti wabala kusikila aciloba, kuli mwana uufwa nkaambo kanzala.\nEelyo cakulya nociba ncecitola mali manji kwiinda akati kamali oonse aajanwa mumukwasyi wabacete, kuyungizya myuulo inga caba cintu cipwetesya zyuulunzuma zyabantu balya twakufulafula.\nNkaambo kazambangulwe lya meenda mu 2011, cisyango camaila caku Australia cakanyonyoonwa.\nMumupeyo wakainda mu 2010/2011, cisi ca Brazil cakavwumbwa zambangulwe lya meenda kwiinda mbocitana vwumbilidwe pe. Eeci cakapa kuti butebuzi bwa cakulya mucisi eeci buye ansi kapati.\nRussia, cisi cili abusena bwatatu mukulima maila munyika, cicimvwide kupya kupati kwakali mumainza aamu 2010. Eeci cakapa kuti eeci cisi cuule maila aamumupeyo wa 2010/2011 kuti cisanine matanga aaŋombe zyaco.\nMu 2010, cisi ca Pakisitani cakavwumbilwa zambangulwe eelyo litanabwenwe mumisela yacisi eeci, akunyonyoona butebuzi bwaco. Aciindi cimwi cisi coonse ca Pakisitani cakali kunsaa meenda. Ooku kunyonyoona bulimi bwazisyango mu Pakisitani, takweezyeki.\nCisi ca China cilibambila “cimpayuma cilamfu” eeco cilangilwa kwiinda zimpyayuma zyoonse zyakali mumyaka ili makumi cisambomwe yakainda, aboobo akupyopyonganya bulimi bwacibaka eeci ciinda kulima maila munyika.\nNokuba muntu uutazyi makani aacishinshimi aayo aamba zintu zyiyoocitika mu Mweembo Mutaanzi, basyaazyibwene bankamu ya UN basyoma kuti nyika tiili kulaale anzala iyoosya iikukula nyika yoonse. Bamwi bakeezyeezya kuti zyuulunzuma zyili zyuulu zyabantu munyika yoonse balailala nzala buzuba abuzuba.\nMyaanda myaanda yazyuulunzuma zyabantu kuzinguluka nyika aabo batacikonzyi kulisanina, bayoojana buyumuyumu kapati kuula cakulya abuzuba. Munyika yoonse, myuulo yazyakulya iilungilwa mukulaba kwaliso, njiitonkela bantu kuti batalike kwiilingana mumigwagwa. Kwaambwa kuti myuulo yazyakulya ziligwa abuzuba eeyo yakali atala kapati, njiyaaletelezya kulwana mucisi ca Tunisia, akuyambukila kuya kumbele kugwisya mfulumende. Ooko kutongooka kwakayambukila cisi ca Algeria, Morocco, a Yemeni aku Ijipita (cisi ciinda kuula maila munyika) ooko nkukwaaletelezya kutapula mfulumende ya Mubaraki.\nOobo buzuba Mweembo Mutaanzi waakuumputa nyika, kuyooba kulibilika kutaambiki kuyoomwaikila atalaa zyisi zyanyika yoonse, eelyo bantu baakulizeeza kuti zyisyango anyika yoonse acibeela catatu camasamu (kusanganya amasamu aazyala micelo iiligwa), zyakamaninina kunyonyoonwa. Inga titweezyeezya cifwanikiso cakulwanina cakulya ooko kuyoonjila mumadolopo aanyika. Nokuba boobo, eezyi zyitobela nzyintu zilimasimpe kuyoocitika mubuzuba butobela Mweembo wakutaanguna waakubbonta Nyika:\nMali madola aaku Amelika ayakuubuka kapati, mbwaali ngamali aakuyobweda misyobo yamali munyika yoonse, akuletelezya kuubuka akuwa kwamali oonse munyika. Basimakwebo bayoolizeeza kuti lino wasika musela wabuyumuyumu bwakubula mali, mbuli nobayoobona mfulumende kazyipilingana kusimba mali manji, kuti zyigwasyilizye kulesya myuulo iitantila mujulu nkaambo kakunyonyooka kwabulimi kuli mu mweembo ooyu. Eeci cigambyo cizelula maanu akuzinga, ciyoosika aciindi eelyo buvwubi bwanyika nobucibukuluka kuzwa kubuyumuyumu bwamyaka yakuma 1930.\nKuyooba kubula mpindu mumakwebo aamusyobo uli woonse aajatikizya mali, akuletelezya kuuzya kufumbwa muulo kuyanda kujana mali cakubinda muzicincilo zyamali kuzinguluka nyika, akuletelezya kupyopyongana kutanabwene mumisika. Kunyina kuyoojanwa muntu uuciyanda kuula cintu amuulo nuuceya buti, nkabela eeci nceciyoopa kuti aabo beendelezya makwebo bajale makwebo, mbuli bwaacitikide kaindi kasyoonto mucisi ca Ijipita. Kuyooba kugwampa, kunyangana akusaala cakulya muzisi zitakwe cakulya cinji eelyo nobayooyanda kuti baule kufumbwa cakulya cili coonse ncobakonzya kujata mumaanza aabo, eeci ncecintu ciyoopa myuulo kuti ilungilwe atalaa zyakulya zyiligwa abuzuba.\nBasololi banyika bayoopilingana kuti bajane nzila yakukobelela kupyopyongana ooku, kumwi kabasoleka kulesyelela kunyangana cakulya ooko kuyooyambukila mumadolopo aabo oonse.\nKuyandisya kutapula mfulunde ncecintu ciyootobela mumadolopo aanyika oonse, eelyo bantu baakubona kuti bunji bwabo inga kabayoofwa kunzala mumasena manjaanji aayo aatana bwene nzala.\nKuyoobulila lyo mulawo nokuba kweendelezyegwa kuli koonse akataa bantu eelyo baakutalika kukwempana cakulya kufumbwa munzila ili mumizeezo yabo.\nCishinshimi ca Mufutuli wesu ciyoozuzikwa cakumaninina ncobeni:\n“alimwi atalaa nyika kuyooba kupenga muzisi, akuyoowa...Myoyo yabantu iyoonetauka kuyoowa akulibilika nkaambo kazyintu zilangilwa kucitika atalaa nyika.” (Luka 21:25, 26)\nKumatalikilo aamwaka wa 2011, Cilembedwe mu U.K Telegraph cakaamba kuti zyisi zinjaanji kulubazu lwanyika ya Asia, Akataa kujwe, Akumusanza wa Afulika, zyakatalika kuula maila mbuli mpunga, maila muceme, amaila aamisyobo imwi mumilwi yazyuulu zyakupima kulema. Muziindi zimwi, eezi zyisi zyakali kuula cakulya cisikila kumanizya mwaka omwe. Nkukuli zisi eezyi nkozyiyo kuula maila aakusanina bantu bazyo, eelyo Mweembo Mutaanzi waakubbonta Nyika? Ncicili cisi cicinooyanda kuuzya maila aakukwangulula mubutala aciindi eeco? Mangaye malelo aaya kutapaulwa eelyo baleli bawo baakuzumina kuti tabacikonzyi kufulula kakulya nokaceya kakuti basanine bantu babo eelyo Mweembo Mutaanzi kuuyindide?\nMweembo Mutaanzi uyootobelwa mpeenya awabili, watatu awane. Mweembo wasanu kusikila kuli waciloba ipandululwa kuti maawe. Eeci caamba kuti inooli myeembo yiinda kuyoosya akunyonyoona kwiinda cili coonse cinoopengedwe mumyeembo mitaanzi ili yone yakainda.\n“Mpoonya ndakabona, akumvwa mungele wakali kuuluka akati kajulu, kaamba ajwi pati kuti, Maawe, maawe, maawe, kuli baabo bakkede anyika nkaambo kamajwi aali mumyeembo iceede yabangele botatwe, eeyo iiciyanda kulizyigwa!” (Ciyubunuzyo 8:13)\n“Sunu kuti naa mwalimvwa jwi lyakwe, mutayumyi myoyo yenu mbuli nimwaali kumucokacoka.” (Bahebulayo 3:15)\nBuno buzuba nceciindi cibotu kuti mulikulaike azisyomyo Zyakwe zyakukwabililwa kutegwa mukakonzye kwiinda mu Myeembo ilaafwaafwi, eeyo iyooleta kunyonyweeda limwi atalaa nyika yoonse. Hena webo ulayanda kuyooinda mumyeembo yone eeyi amaawe otatwe kotajisi kukwabililwa akubambililwa Kwakwe? Eeci cisyomyo ncabaabo babikka Yahuwah kuti abe bbwe lya ciyubilo cabo.\n“Nkaambo webo wakabikka YAHUWAH, Walo uuli ciyubilo cangu, Ulaatala kapati, kuti abe cikkalilo cako, kunyina cibi ciyookusikila webo, nokuba penzi lili lyoonse liyooswena munsaa cikkalilo cako; nkaambo Walo uyootumina bangele Bakwe kumulimo wakukwabilila nduwe, akukubikka munzila zyako zyoonse.” (Intembauzyo 91:9-11)\nAmulangilizye cipekupeku: Buzuba Mweembo Mutaanzi Waakuumputa Nyika\nKuutana umputa Nyika Mweembo mutaanzi, nyika ili kale ambaakani 'yakufulafula' cakulya mubuyobozi bwacakulya boonse. Sunu cuulunzuma cabantu, bafwide nzala. Tacili cintu cikatazya kweezyeezya buyumuyumu bwakubula cakulya buyoosika anyika yoonse akulangana andiswe eelyo Mweembo mutaanzi waakuumputa nyika eeyi.\nEelyo Mweembo Wabili waakuumputa Nyika, kubula cakulya anzala kuyooindila kuya kumbele:\n“Nkabela mungele wabili wakalizya mweembo, mpoonya cintu cilibonya mbuli mulundu mupati uuyaka mulilo cakawaalilwa mulwizi: nkabela cibeela catatu calwizi cakaba bulowa; Alimwi cibeela catatu cazintu zyakali kupona mulwizi, zyakafwa; alimwi cibeela catatu camato cakanyonyooka.” (Ciyubunuzyo 8:8-9)\nMweembo Wabili upandulula mulundu uuvwilima (naa nyenyezi iiyaka mulilo) iiwida mulwizi akuleta kunyonyooka kuteezyeki muzilengwa leza.\nCibeela catatu calwizi ciyoosanduka akuba bulowa.\nCibeela catatu cazintu zipona mulwizi ziyoofwa.\nCibeela catatu camato ayoonyonyoonwa.\nKunyonyooka kwazintu zipona mulwizi kuyoocitika nkaambo kakukola kwacilundu civwilima akuguntwa canguzu acilundu camulilo eeci. Mweembo wabili uyootalisya guwe lyamaguwe oonse eelyo liyoopwayaula cibeela catatu camato, nkokuti mato aabasimakwebo aali 18,000 ayoonyikila kunsaa lwizi mubuzuba bomwe. Eeci ciyakwiindizya nzala nkaambo mato ngaatola zyakulya kuzinguluka nyika, akufwambya kuyambukila malwazi nkaambo kazintu zyakafwa zinikubola mulwizi.\nBasyaazyibwene bazilengwa leza baamba kuti nyenyezi zyakali kugunta Nyika ziindi zinjaanji mumisela yesu alimwi cilacitika eeci ciindi aciindi. Sunu, aaba basyaazyibwene bayoowa kuti ibbwe pati kampatila lizingulukidwe miya iikola alimwi iiyaka, liyoofuumina kugama Nyika. Eelyo lyaakunjila mumulengalenga ulaa muya ngotuyoya, eeyo miya iizingulukide bbwe eelyo iyooyaka cakuvwilima mbuli cilwi camulilo. Nkamu ya NASA ilibambila nzila zyakudubula nyenyezi zyamusyobo ooyu kubelesya 'zibulo zyiteenzyegwi muntu', eelyo nozyitaninga sika mumulengalenga wesu akuumputa Nyika. Nokuba boobo, kunyina nzila yabantu eeyo iikonzya kutabula akuyoolesya bbwe livwilima mu Mweembo Wabili.\nMu Mukazi Mazyiba 7, 2002, kwakali bbwe lisika 300 mamita [984.25 kubala amatende] mubukwazeme, eelyo lyakaswenede munsaa Nyika eeyi. Eeli bbwe, liitwa kuti YB5, lyakali lipati loko cakuti inga nilyaafwanyauna bbazu lyanyika lisika kukomena acisi ca France. Kutegwa tuteelele mweelwe wakunyonyoona uunga waba kuti Nyika yaumputwa nyenyezi ziindene bupati, basyaazyibwene mu 1981 bakaswaangana akupa mizeezo itobela:\nKuguntwa bbwe lisikila 200 mamita kukwazama [656.17 kubala amatende] inga kwaleta kubboloka kusikila akataa 200,000 akujaya zyuulunzuma mwaanda zyabantu.\nKuguntwa bbwe likwazeme mamita 400 [cibeela cane camaile] inga kwaleta kubboloka kusikila kulema 10,000 zyuulu zyamakilo akujaya bantu basikila akataa zyuulunzuma zyobile azyuulunzuma zili zyuulunzuma. Ndebbwe lilezya kusika akataa kkilomita omwe ncolinga lya cita.\nKuguntwa bbwe lisikila makkilomita aali kkumi [6.21 bamaile] mulwaanje inga kwaleta guwe lilamfu kwamakkilomita osanwe [3.11 bamaile] kuzwa aawo mpulyaguntila. Kulaale makkilomita aasika cuulu amyaanda yosanwe [932.06 bamaile] inga guwe eelyo kalicili mamita aali myaanda yosanwe [cibeela catatu camaile]\nKuti bbwe lya nyenyezi nilyali kunga lyaumputila Mulwaanje lwaku Mexico, mayuwe inga avwumbila akukukula dolopo lya Kansas! Aayo mayuwe inga amwayaula cakunyonyoona mato amadolopo manjaanji aali mumbali lya lwizi.(Source: Gerrit L. Verschuur, “The End of Civilization?” Astronomy 19, no. 9 (September 1991): 50-54.)\nMulimo nzi wa Myeembo eeyi?\nTaata wesu waluyando uuli kujulu, Yahuwah, wakabamba nzila yakuti eeyi Myeembo ikabe kusoleka Kwakwe kwamamanino kuti ajate maanu aamuntu uuli oonse anyika, muciindi eeco natana jala kuzekelwa kwamuntu uli oonse. Katanapiluka Mufutuli wesu, Yahushua, 'mulumbe wabulelo uyookambaukwa munyika yoonse.” (Mateyo 24:14) Cuusisya ncakuti, bunji bwabantu mazubaano bajisi bubi kuti babikke ambali ciindi cakuswiilila lwiito lwalubomba lwamamanino lokwa Yahuwah.\nKuli ntenda zicitika mumbali lyesu akutuzinguluka, eezyo zyeelede kututondezya cakutadonaika kuti ŋanda yakazekelo ilaafwi kujalwa, pele bunji bwabantu balauntuluzya kuti eezyi nzintu zyamalengwa leza buyo. Mizeezo yabantu iinjombede muli zyanyika azilengwa zyabantu, ncecibalesya kuteelela akutambula mulumbe. Pele kaindi kasyoonto linolino, Yahuwah uyoocengulula maumi aabantu boonse anyika akubasunka mumizeezo yabo kwiinda mu Myeembo eeyi.\nEelyo baakulangana mumeso aabo alufu luletwa mu Myeembo eeyi, muntu uli oonse uucili muzumi unokweelede kusala kuti atobele Yahuwah naa Saatani. Lilikke eelyo muntu ucaalizya aakusala ndendilyo ŋanda yakazekelo niyoojalilwa limwi kwalyoonse, alimwi muntu uli oonse nkwayoogama kunoogantitwe kale alimwi muntu ooyo unikwaandidwe kale. Mpoonya Mufutuli uyooboola mukaindi kasyoonto ciindi cabili kuti azyoobusye basyomeka bafwide, alimwi aabo, antoomwe abazumi basyomeka, bayootolwa kujulu aciindi nceenya eeco antoomwe.\nAmulangilizye cipekupeku: Buzuba Mweembo Wabili Waumputa Nyika\n“Mpoonya mungele watatu wakalizya mweembo wakwe, nkabela kwakawa nyenyezi mpati kuzwa kujulu, kiiyaka mbuli lambe, yakawida acibeela catatu camilonga, antusensa twameenda: Lino zyina lyanyenyezi eeyi njiinga Mululwe: mpoonya cibeela catatu cameenda aayo cakasanduka akuba mululwe; nkabela bantu banji bakafwa nibaanywa meenda aayo, nkaambo akali kulula kuti lu.” (Ciyubunuzyo 8:10-11)\nEelyo Mweembo Watatu waakulizyigwa, kuyooba nyenyezi mpati alimwi, iiloka kuzwa mujulu mbuli lambe livwilima. Iyoowida acibeela catatu camilonga atusensa twameenda, akupa kuti cibeela catatu cameenda anyika atalike kulula. Bantu banji bayoonywa meenda aayo bayoofwa nkaambo akaluzyigwa kuti lu akukola.\nEeyi 'nyenyezi mpati”, naa nyenyezi iivwilima, yakaitwa kuti “Mululwe”. Eeli zyina liiminina kasamu kakola kalaa kanunko akulula kuti lu.\nMu Bbaibbele, aaka kasamu kaiminina kupenga kapati a buumba.\nMapenzi aa Mweembo Watatu aayo, akaambilizyigwa amushinshimi Jelemiya mukucenjezya kutobela waawa:\n“Alimwi Yahuwah wakati, Nkaambo bakasulaika mulawo wangu ooyo Ime ngweekabapede, akutateelela jwi lyangu, nokuba kweenda kutobela mulindilyo; Pele bakeenda kutobezya manjezyeezya aamyoyo yabo, kutobela Bbaali, ooyo bamawisi ngubakabayiisya: Aboobo mbwaamba Yahuwah wamakamu, Elohimu wa Isilayeli; amulange, Ime njobaasanina [bantu aaba], amululwe, akubapa meenda aakalulila kuti banywe.” (Jelemiya 9:13-15)\nMbombubo, mbotubona kuti muciindi ca Mweembo Wabili aWatatu, meenda mabotu ameenda aalaa munyo ayooluzyigwa kapati. Mapenzi obile aaya, cibeela catatu cameenda munyika yoonse taacinooli mabotu kunywa pe, eelyo meenda aamulwizi aakupinduka kuba bulowa mu Mweembo Wabili, alimwi ameenda mabotu aakuluzyigwa mu Mweembo Watatu. Kuya kumbele, eeyi Myeembo yobile kulangikaana iyooletelezya kusofwaazya muya wamuluwo. Tulizyi kuti nyenyezi ziwa kuzwa mujulu zilakola kapati. Kwakali twaambo twa miya abusi budoomoka kuzwa munyenyezi zisyoonto zyakagunta nyika muciindi cakainda.\nMumwezi wa Vwivwi 18, 2007, Ipepa lilembwa mucisi ca Peru litegwa Living, lyakalembwa cibalo camutwe utobela ooyu: “Bamasilikani Banjila Mucibbadela Nibakamanizya Kubwezelela Tukomwe Twa Nyenyezi ku Peru.” Kujatikizya Mbaakani Yamilumbe mu Mfulumende yaku Peru, bamasilikani basika ciloba bakaciswa eelyo nibaamanizya kubwezelela makomwe anyenyezi acibaka aawo mpuyaalokela. (http://archive.peruthisweek.com/news-4724-environmentnature-police-officers-hospitalized-after-collecting-meteorite-samples-peru)\nKunyina mubuzyo kuti kuloka kwa nyenyezi mu Mweembo Watatu kuyooletelezya kunyonyoona kufumbwa kuzyila meenda mabotu: milonga, tulonga, amumazyiba aameenda. Mazubaano , kuutana akusika Mweembo Watatu, kuli kale penzi lyakubula meenda mabotu aakunywa munyika yoonse. Ntoontu twaambo:\nCibeela cacisambomwe cabantu munyika (1.2 billion) tabajisi meenda mabotu aakunywa.\nKweezyekwa kuti zyuulunzuma zyobile azyuulu azyobile (2.2 million) zyabantu, balafwa amwaka mumasi aaciyakwa nkaambo kakubula bulondo akwiimwa meenda mabotu aakunywa.\nKwiinda akati milonga yamunyika iili myaanda yosanwe, iliyuminide nokuba kusofwaazyigwa atombe.\nZimwi zibaka zyacisi ca Amelika zyakabelesya kale cibeela calusele cameenda mabotu aazyo.( Eeci caamba kuti kufumbwa buyo cimpayuma asyoonto inga caletelezya KUBULA MEENDA kapati).\nCibeela cabili camadolopo aacisi ca China taajisi meenda ziindi zinjaanji. Alimwi meenda mabotu alakatazya kujana.\nIbbanki Lyamunyika lipede kaambo kakuti masi aali makumi alusele lino taajisi meenda ziindi zinjaanji akubikka buumi bwabantu bakkala oomo muntenda amakwebo aandilyo. Kaambo aaka kaamba kuti cibeela cane canyika- kwiinda abantu bali 2 billion)- tabajisi meenda aakunywa aasalala nokuba bulondo.\nMilonga amazyiba aameenda munyika yoonse lino alisofweede kuzwa ku:\nkusofwaazyigwa (amisamu iikola)\nZintu zinyebulikide zikola\nKukokololwa kwabulongo (nkaambo kakugonkoola masamu)\nKufula golide (lubulo lwa mercury lulabelesyegwa kanjaanji mukucita boobo, lulakola)\nMvula iilula (makumbi aajisi busi bukola buunduluka kuzwa kumadolopo)\nMisamu iikola (iibelesyegwa munyika yoonse mubulimi, akujazya mansenya, azimwi.)\nEelyo Mweembo Watatu waakuumputa Nyika kubindikizya kutobela Mweembo Mutaanzi a Wabili, kubula meenda kuliko lino munyika kuyooindila alimwi Bbaibbele lilasinizya kwaamba kuti bantu banji bayoofwa nkaambo kapenzi eeli.\nTusyoma kuti Myeembo ilaafwi kutalika kulila, nkaambo buleli bwa Benedict XVI, Mwami Waciloba, bwakainda. Kuyaamuka cuuno ooko nkwaakacita Benedict XVI, cakali cintu cigambya pele cikazuzika ncobeni eeco Yahushua ncaakaambila Johani kujatikizya Mwami Waciloba. Buleli bwakwe bwakali kuyooba “kwakaindi kasyoonto” (Ciyubunuzyo 17:10).\nIjwi lyokwa Yahuwah talilezyi ncolyaamba pe; Benedict XVI wakalela buyo kwa myaka iili lusele. Lino swebo tukkede mubuleli bwa “mwami” walusele (Francis I,) poopo wamamanino kujatikizya bwaamba Ciyubunuzyo 17. Mu Ciyubunuzyo 17:8, mwami walusele uyoozwa “mumulindi uutagoli.” Eeci caamba kuti Saatani uyoomweendelezya Francis I munzila yaataabwene mubami bakainda bali ciloba; nkaambo walo ngo poopo ucaalizya\nMu Bbaibbele, kulila kwa mweembo, nkucenjezya bantu. Mubbuku lya Ciyubunuzyo, Myeembo yaambilizya kucenjezya kwa Yahuwah kubindeene, kwalo kwaamba kuti ŋanda yakazekelo iyanda kujalilwa kubantu. Mumyeembo eeyi ,Yahuwah mwayandila kujata maanu aamukowa wabantu akucengulula mizeezo yabo kukuswena kwa mamanino, ancokuyandikila kutambula lwiito Lwakwe lwaluzyalo.\nSunu buno buzuba...hena webo walutambula lwiito Lwakwe lwaluzyalo? Coonse ncoyelede kucita nkuzumina mbolaa zinyonyoono lino, akulibona mboyanda Yahushua. Komutambula Walo mbuli Simalelo wabuumi bwako akuti walo Mufutuli wanyika! Kusala nkukwako. Yahuwah ucitambikide Caabilo Cakwe caluyando aluzyalo kuli nduwe cino ciindi!\n“Kobaambilla mu Juuda alimwi koompolola mu Jelusalema, kwaamba kuti: Lizya impeta munyika; Ongolola kuti, 'Kamubungana antoomwe,' akwaamba kuti, 'Amuswaangane lwenu, nkabela atweende kuminzi iikwabilidwe.' Imika citondezyo ca Ziyoni. Koyuba! Utalelemi! Nkaambo Ime njooleta kunyonyoona kuzwa kunyika, akunyonyoona kupati loko.” (Jelemiya 4:5-6)\n“Ooyo wakamvwa kulila kwa mweembo, pele taakateelela kucenjezyegwa; bulowa bwakwe bulaa mutwe wakwe. Pele ooyo wakateelela uyoovwuna buumi bwakwe.” (Ezekiya 33:5)\nAmulangilizye cipekupeku: Buzuba Mweembo Watatu Waumputa Nyika\nNokuba kuti bantu bakkede anyika banokuli bakamboni bakunyonyauka kwiinduluka kucitika mu Myeembo Mutaanzi kusikila ali Watatu, kucinooli banjaanji bakaka kuzumina kuti aaya manyongwe aakacitika, nkucenjezya kwabulemu bwakujulu. Cilakondelezya kubona kuti nokuba kuti bunji bwabantu bapaila mazubaano balasyoma muli Elohimu naa Leza wabo akusyoma kuti nguuyendelezya zyoonse zicitika munyika, pele mbaniini loko bajatikizya kuzwa kulusyomo oolu kuti Yahuwah ubelesya zilengwa leza mukuleta mbeta akutumina milumbe yakucenjezya kuli ndiswe toonse.\nKufumbwa ciindi manyongwe naajatikizyigwa mbeta naa kucenjezya kwabulemu bwakujulu, bantu banji cilabanyemya eeci. Muleli wa dolopo lya Tokyo, Shintaro Ishihara, wakalilekelela nkaambo kakwaamba kuti kuzuzuma nyika, ooko kwaainda kaindi kasyoonto kwakali kusikila kupima nguzu amizuzumo ili fuka, kuti caali "cisubulo ca bulemu bwakujulu" nkaambo kakuliyandisya kwa bantu baku Japan. Nikwaainda kuzuzuma nyika and guwe lya meenda mu Japan, Imbunga Yabupaizi ya Buleya Iivwuntauzya yakatumizya ncito yakusanyangula; kwakajanwa kuti mbasyoonto bantu basyoma kuti Yahuwah usubula masi nkaambo kazibi, naa kuti kuzuzuma kwanyika, maguwo aamvula, mazambangulwe ameenda, amanyongwe amwi muzilengwa leza, ziiminina kuti nzitondezyo a milumbe icenjezya kuzwa kuli Taata wesu waluyando wakujulu. Bunji bwabantu sunu bayanda kulanga manyongwe aali muzilengwa leza kuti nzilengwa leza buyo, kutali kucenjezya kwiinda azilengwa leza. Aboobo, balati bukali bwakunyonyauka kwaainda kaindi kasyoonto, kuti mbumboni bwa kucenguluka kwa myezi, kuleka kuti mbumboni bwa kushinshima kwa Bbaibbele ooko kujatikizya ziyoocitika 'muciindi camamanino'.\nTusyoma kuti Mweembo wane wakuumputa Nyika, ooyu muzeezo wakuti kunyonyauka ooku nkwazilengwa leza buyo, kutali kwiindilizya waawo, uyoocengulwidwa limwi kwa lyoonse. Bantu bayoobona kuti kunyonyauka ooku mbokubede mubwini nkukobelela kwabulemu bwakujulu kwalo kucenjezya akubeteka kuzwa kuli Taata wesu waluyando wa Kujulu. Nkaambo ciyakubonwa kuli boonse caantangalala kuti Mweembo wane, aboobo, Myeembo wa kutaanguna kusikila kuli watatu kuti, yakali kucenjezya a mbeta zyabulemu ziyandika kapati.\nAtubale ciyakucitika liya Mweembo wane waakuumputa Nyika:\n"Mpoonya mungele wane wakalizya: alimwi cibeela catatu cazuba cakaumwa, cibeela catatu camwezi, acibeela catatu canyenyenzi, kusikila cibeela catatu cazyo cakasiya. Cibeela catatu cabuzuba cakasiya, mbweenya busiku abwalo." (Ciyubunuzyo 8:12)\nMweembo wane waakulila, Yahuwah uyakutumina lubeta Lwakwe amajulu aku mimuni yeni iimweka kuzwa kujulu;Uyakuuma zilengwa leza zileta mumuni zyotatwe mucibeela catatu.Eeci ciyakuba cintu cicitika ciyoosya alimwi cikankamya; izuba liya kusiya kwa cibeela catatu cabuzuba, imwezi a nyenyenzi ziyakusiya kwacibeela catatu cabusiku. Kusikila waawo, taakwe uucinikuya kwaamba kuti ooku kunyonyongana nkwa zilengwa leza buyo naa nkucenguluka myezi anyika yoonse. Boonse baya kuyoowa akubula cakwaamba.\nImajwi aatobela aacishinshimi ayakuzuzikwa eelyo Mweembo wane waakupozomoka:\n"Aboobo maanza oonse ayakulileka, moyo wamuntu oonse uyakuyaaya, alimwi bayakuyoowa. Kumyongwa abuusu kuyakubajata; bayakuciswa mbuli mukaintu nali mukutumbuka; bayakukankamana kuli umwi a umwi; masyu aabo ayakuba aanga alayaka." (Izaya 13:7-8)\nKuli mukonzyanyo usongokede mu Mweembo mutaanzi kusikila kuli wane, mukuti ncibeela catatu cigaminina cinyonyoonwa. Eeci caambilizya kuti mulimo wambeta eezi nkucenjezya bantu akubapa ciindi cakuti beempwe liya Yahuwah kataninga waala bukali bwakwe buzidwe mu mpenzyo zili ciloba ziyakuumputa Nyika, kaciindide ciindi cakujalila bantu ŋanda yakazekelo.\nMbuli mbwiiyoosya Myeembo yone eeyi, wakutaanguna kusikila kuli wane, tiikonzyi akweezyekanywa a Myeembo wasanu kusikila kuli wa ciloba. Myeembo iicaalizya yotatwe yiitwa kuti “Maawe" nkaambo kakunyonyauna kwayo ooko kukopa maanu akutapandulukika.\nTaata wesu waluyando ulayandisya kutupa toonse ciindi cicaalizya camamanino comwe eelyo ŋanda yakazekelo niitaninga jalwa. Bunji bwabantu mbaasinyika mumizeezo yabo amakanze aabo. Balikkomene kukkala akufwa anyika eeyi, alimwi babikkide ambali kufumbwa cijatikizya buumi butamani kuti bayoocilanganya aakale. Eeci ncecicitika eelyo Yahuwah nayanda kumanizya kuzekela bantu; aboobo, eeyi Myeembo nceciindi Cakwe camamanino cakusinsimuna bantu kuti baleke kuzilaika akuzwa kuŋonzi zyamumuuya.\nHena webo uliwaabide moyo wako kuli Yahuwah buno buzuba, akweempwa zibi zyako? Hena webo wamubikka kuti Walo abe Simalelo atalaa moyo amizeezo yako? Taata wesu waluyando wakacita kale cili coonse eeco cikonzya kutujanya buumi butamani. Nokuba boobo, swebo tweelede kutambula caabilo Cakwe akulibambila buumi buzya kumbele. Ooku kulibambila mumoyo amumizeezo kuyootola ciindi. Ndeenya nayootalika mulimo wakutusalazya myoyo amaumi esu kuzwa kucibi azyanyika, ndendilyo notuyooyumya kuzunda zyoonse zyitusinkila mumusinzo wesu wakuya kujulu.\n“Amucite oobo nkaambo mulicizyi mbocibede cino ciindi ncotupona, kuti nciindi cakusinsimuka kuzwa kutulo; mbwaanga lino lufutuko lwesu lulaafwaafwi kwiinda nitwaatalika kusyoma. Busiku bwaumbuluka, kuyanda kuca. Aboobo atusamunune milimo yamudima akusama zilwayo zyamumuni. Atweende bweelede, mbuli bantu beenda syikati, ikutali mumapobwe aateendelezyegwi, amubukolwi, kutali mukoonana kutondwa amubukkale busesemya, kutali mukuzwangana amubbivwe. Pele atulisamike Simalelo Yahushua Uunanikidwe, alimwi tutani kukanzi kuzuzika zisusi zyanyama.” (Baloma 13:11-14)\nAmulangilizye cipekupeku: Buzuba Mweembo Wane Waumputa Nyika\nMweembo Wasanu (Maawe Mutaanzi)\nKulwanwa Madaimona Aalisandaula...\n“Mpoonya Ime ndakabona bangelo bali ciloba kabaimvwi kunembo lya Yahuwah; alimwi kuli mbabo kwaapegwa myeembo ili ciloba.. . . . Mpoonya umwi mungele wakabweza cuumpilizyo catununkilizyo, akucizuzya mulilo kuzwa kucipaililo, akuciwaalila anyika. Nkabela kwakaba mizumo, majwi, ndabo alimwi akuzungaana nyika. Mpoonya bangele bali ciloba aabo baajisi myeembo ili ciloba baalibambila kuti bailizye myeembo.” (Ciyubunuzyo 8:2, 5, 6)\nMungele mukufusa cuumpilizyo anyika wakali kwiingula “mipailo yabasalali” “aabo bakajailwa nkaambo kajwi lyokwa Yahuwah” balo bakali kubuzya kuti “Nciindi cilamfu buti O Simalelo, oosetekene alimwi owamasimpe, kusikila Webo noyoobeteka akubasubula bantu bakkede anyika nkaambo kabulowa bwesu?” (Ciyubunuzyo 8: 4; 6:9, 10) Ooku kutalisya kufusa cuumpilizyo anyika citondezya kuti aawa Yahuwah watalika kujokezyela bana Bakwe. Kwiinda mukucita boobu, aawa mpaatalikila zyoonse zicaalizya kucitika akusolweda kujalwa kwa ŋanda yakazekelo eelyo Yahushua, Mupaizi wesu Mupati, nayoowaala cuumpilizyo Cakwe ansi kwaciindi camamanino alimwi jwi lya Yahuwah liyoomvwikisya kalyaamba kuti, “Cacitika.” (Ciyubunuzyo 16:17)\nMyeembo mutaanzi kusikila kuli wane, inooli myeembo yakusinsimuzya bantu. Nokuba boobo, Myeembo wasanu kusikila kuli waciloba iyakwiinda luciso ali yone mitaanzi; ncencico eeco ncoyiitilwa kuti “ Maawe.”\n“Mpoonya Ime ndakalanga, nkabela Ime ndakamvwa mungele kauluka akataa julu, kaamba ajwi limvwikisya kuti, “Maawe, maawe, maawe kuli baabo bakkede anyika nkaambo kamyeembo yabangele botatwe eeyo iiciyanda kulila!” (Ciyubunuzyo 8:13)\nTulicenjezyedwe kuti, mumazubaano aamamanino, Saatani uyoobeleka canguzu “anguzu zyoonse, zitondezyo, amaleele aakubeja, alimwi akweena kutaluleme kuli koonse.” (2 Batesalonika 2:9-10) Mbuli mbotwaambilwa boobu, atujokelele kubupanduluzi bwa Mweembo wasanu- Maawe Mutaanzi:\n“Imungele wasanu wakalizya mweembo wakwe: Nkabela Ime ndakabona nyenyezi yaalokela anyika kuzwa kujulu. Kuli nguwe kwaapegwa cijuzyo camulindi uutagoli. Alimwi walo wakajula mulindi uutagoli . . . “ (Ciyubunuzyo 9:1-2)\nMweembo wasanu uyootobela mulongo wamyeembo yone mitaanzi yaakumanina kucitika. Tulangila cintu eeci kutola busena mubuleli bwa poopo Francis I, “Mwami” walusele wa Ciyunubunuzyo. Mangwalo aamba “mulindi uutagoli” kuti nintolongo yabangele bawide:\n“Alimwi balo [kkunga lyabadyabooli aabo baanjide muntu waku Gadala] bakamukombelezya kuti atabatandili mumulindi uutagoli.” (Luka 8:31)\nIbbala lya “mulindi uutagoli” muli Luka 8:31 abbala lya “mulindi uutagoli” mu Ciyubunuzyo 9:1 a 17, ndibbala lomwe buyo ndeenya amuci Giliki, lya “abussos.” Liya Saatani naakapegwa “cijuzyo camulindi uutagoli,” walo ukonzya buyo kwaangulula bangele bakawa kweendelanya mbuli Yahuwah mbwamulailila kuti acite. Amwiibaluke kuti liya Saatani naakawa, cibeela catatu cabangele bakujulu boonse bakawida antoomwe anguwe nkaambo bakasala kuteelela kweena kwakwe (Ciyubunuzyo12:4).\n“Mpoonya wakajula mulindi uutagoli, eelyo kwakaimpuka busi kuzwa mumulindi mbuli busi bwa bbibi lya mulilo. Nkabela izuba amulengalenga, zyakasiya mbi nkaambo kabusi bwakali kuzwa mumulindi ooyo. Mpoonya mubusi oobo kwakazwa cikwikwi eeco cakaboola anyika . . .”(Ciyubunuzyo 9:2-3)\nEeci caambilizya kulwanwa madaimona manjaanji aasisinkene cakuti ayoosinkila zuba akusizya mulengalenga wanyika yoonse...”mbuli busi bwabbibi lya mulilo.” Eelyo notubala bupanduluzi bwa “cikwikwi” eeci, tweelede kwiibaluka kuti, (bangele bawide) mbweenya mbuli bangele bali kabotu, balakonzya kuba muciimo cili coonse ncobayanda kutegwa bajate milimo yabo:\n“Mutagambwi pe, nkaambo awalo Saatani ulalisandaula mbuli mungele wamumuni.. Aboobo tacili cintu ceenzu kuti naa babelesi bakwe abalo balisandaule kubaanga mbabelesi babululami:; mamanino aabo ayooba kutobezya mbuli milimo yabo (2 Bakolinto 11:14-15)\n“Lino cikwikwi eeco, cakali mbuli mabbiza aalibambilide kuya kunkondo. Amitwe yaco, kwakali mishini mbuli yagolide, alimwi cakalaa busyu mbuli masyu aabaalumi. Masusu aaco akali malamfu mbuli aabakaintu; meno aaco akali mbuli meno aasyuumbwa. Acamba caco, cakali kulaikidwe antobo mbuli zikwabilizyo zyabutale, alimwi kuvwuuma kwamababa aaco kwakali kumvwikisya mbuli kuvwuuma kwankalaki zikwelwa amabbiza aabalikila kunkondo.” (Ciyubunuzyo 9:7-9)\nMadaimona aaya aazwa mumulindi uutagoli akalikulangika mbuli:\nzikwabilizyo zyaacamba zyabutale\nBupanduluzi bwacikwikwi eeci, bulakonzyana azipekupeku zitondezyegwa banamaleya batakubwene buzuba abuzuba. Mbombubo oobo, Saatani kwiinda mu Hollywood mbwabazyibizya bunji bwa banamaleya munzila yakubasobelela kuti bakumbatile lweeno oolo, kwiinda mbwacita mumilumbe yasikapepele.Tweelede kukosozya kuti kucenga kwa Saatani kumaninide , kuyootola busena eelyo madaimona aamumulindi uutagoli aakubwezya ciimo ca bamuzwakule akulwana Nyika kuyanda kucisa bantu.\nLino kwazyuulu zyamyaka minjaanji, Saatani walikulibambila nkondo yalucengo eeyi kwiinda mukuzyibya bakkede aNyika kuti batambule mizeezo yakuti kuli mikowa ayimwi yabantu bawide azilengwa leza mumulengalenga. Nkakaambo aaka, Saatani ncayoozunda kapati mukupindula lusyomo lwabupaizi lwabaabo bateelela ciiyo cakubeja eeci. Asyoonto kusikila nyika yoonse bayoosyoma kuti balwanwa bamuzwakule, aabo bazyila mumulengalenga kutali kulwanwa madaimona abangele ba Saatani.\n“Alimwi kuli mbabo, kwaapegwa nguzu zyeelene anguzu zyatubanze twaanyika mbotulaanguzu. … Pele tibaapedwe nguzu zya kubajaya pe, pele bakazumizigwa buyo kubapenzya kwamyezi yosanwe. Kupenzyegwa kwabo kwakali kucisa mbuli kwamuntu naalumwa kabanze.” (Ciyubunuzyo 9:3, 5)\nAaya madaimona aabamuzwakule, ayootundulula bantu akubalumya micila yawo, alimwi bayoomvwa kucisa mbuli kwa kulumwa kabanze. Kulumwa kabanze kulibonya boobu: kucisa kuumpa, kufundilila, kufwekemba, cinywe, kubbabbalisya kwaambaula, kuyuma minyemfu, kulikwela nsinga, akupwetekana.\n“Lino mumazubaayo, bantu bayooyandaula lufu, pele tabakooyoolujana pe; Bayooyanda kufwa pele lufu luyoobatija.. . . [Cikwikwi] cakalaa micila mbuli tubanze, alimwi kwaali tulumyo kumicila yabo. Nguzu zyabo zyakali zyakucisa bantu kwamyezi yosanwe.” (Ciyubunuzyo 9:6, 10)\nOoku kupenzyegwa kuyootola myezi yosanwe (mazuba aali mwaanda amakumi osanwe). Bantu banji bayooyanda kulijaya kwiinda kupenga boobu, pele ciyoobaalila kucita boobu. Pele kuli kukwabililwa kuli baabo babikka Yahuwah kuti abe ciyubilo cabo:\n“Cakaambilwa [cikwikwi] kuti citanyonyooni bwizu nokaba kasyango kali buti, nociba cisamu cili coonse, pele kuti cipenzye aabo batajisi caando ca Yahuwah ankumo zyabo.” (Ciyubunuzyo 9:4)\nYahuwah uuyoolesya madaimona kucisa bajisi caando Ccakwe cakubakwabililwa. Aaya madaimona taakanyonyooni zisyango nokuba tusamu.\n“Baalijisi mwami uubalela atala lyabo, walo ooyu ngomungelo wamulindi uutagoli, zina lyakwe mu CiHebrayo ngu Abbadoni, pele mu Cigiliki ngu Apoliyoni, (nkokwaamba kuti, “Sikunyonyoona” (Ciyubunuzyo 9:11)\n“Uulya munyama ngoobona, ciindi cimwi wakali muumi, pele lino tali muumi, uyooyimpuka kuzwa mumulindi uutagoli kuti aye kukunyonyoonwa. Bantu bacipona ansi aano bayoonyandwa, aabo bali amazina aatalembedwe mu Bbuku lya Buumi kuzwa kumalengelo aanyika, bayoogambwa baakubona munyama ooyu aciindi cimwi wakali muumi, pele lino tali muumi, nikuba boobo uyoolibonya alimwi. . . . Alimwi munyama ooyo wakaliko, lino uutako, lwakwe mwini ngowalusele ooyu, alimwi ngumwi wabaabo bali ciloba, alimwi nguuya kukunyonyooka.” (Ciyubunuzyo 17:8, 11)\nCiyubunuzyo 17 citwaambila kuti, liya bulelo bufwaafwi bwa Mwami wa Ciloba bwaakusika kumamanino, buyootobelwa abwa Walusele. Nguuyooba mwami / munyama ucaalizya kulela. Twabona mumeso eesu, Benedict Wakkumi a Cisambomwe mbwaakalekezya mulimo, ngamamanino aabulelo bwa Mwami wa Ciloba. Poopo Francis ngo “mwami” walusele; ngo poopo ucaalizya alimwi nguuya kuunka kukunyonyoonwa.\nOoyu Mwami Walusele unoomaninide kweendelezyegwa a Saatani, alimwi ngunooli muntu alikke uukonzya kubandika kuti alesye madaimona kulwana Nyika. Mukutobelanya boobo, Walusele uyootambula ciimo calo Saatani ncalombozya kapati cakuba “mufutuli wanyika,” akumupa nguzu zyoonse atalaa basololi banyika kuti abikke Mulawo wa Nsondo munyika yoonse, akusumpula nsabata yakubeja iili akkalenda lyakubeja.\nTatukonzyi kwiindilizya kwaamba kupenga kuli mu Mweembo Wakutaanguna kusikila Wane akupengesya kuyoosya mu Mweembo Wasanu (Maawe Wakutaanguna). Pele “Maawe omwe wainda. Amulange, kucili maawe obile aacizya kwainda zintu eezi.” (Ciyubunuzyo 9:12)\nSunu, tulijisi ciindi cibotu cakutambula cisyomyo cacaando ca Yahuwah, cakutukwabililwa liya notusala Nguwe kuti Alele mumyoyo yesu. Ku batobeli Bakwe beni, Yahuwah ulayumya kupa zisyomyo zitobela ciindi aciindi:\n“Utayoowi nkaambo Ndime ndakakunununa. Ndakakwiita azina lyako; Webo uli Wangu. Waakwiinda mumaanzi, ndinooli aanduwe alimwi waakuzabuka milonga, tiikakukwempuli. Waakwiinda mumulilo, tokooyoopya pe, nokuba kuvwilima kwamulilo takukakuumpi pe. Nkaambo Ndime Yahuwah Elohimu wako, Ooyo Uusetekene wa Isilayeli, Mufutuli wako . . . Nkaambo wakali muyandisi mumeso Aangu, ndakakulemekezya, alimwi ndakakuyanda; nkabela njakwaabila bantu banji nkaambo kako, alimwi njakwaaba bantu nkaambo kabuumi bwako. Utayoowi, nkaambo Ndili aanduwe.” (Izaya 43:1-5)\nHena ulasala kwaandwa aYahuwah? Hena ulatambula lwiito Lwakwe lwamamanino nocicikonzyeka?\nSunu kuti naa mwalimvwa jwi Lyakwe, mutayumyi moyo yenu...” (BaHebulayo 3:7-8)\nAmulangilizye cipekupeku: Kulwana aMadaimona Aalisandaula (Mweembo Wasanu)\nMweembo Wacisambowe (Maawe Wabili)\nKujaya Cibeela Catatu ca Mukowa Wabantu Muwoola Lyomwe\nAtupiluke kumweembo wasanu katutana njila mu Mweembo Wacisambomwe:\nMumweembo wasanu (Maawe mutaanzi), inyika ilalwanwa kwamyezi yosanwe amadaimona aalisandaula kuba bamuzwakule. Kuya kumamanino aamyezi yosanwe, inyika inoozyibide kusyoma kuti eezi ziseese zilwana nyika inga zyalesyegwa buyo kuti wabaiminina “mwami” walusele, poopo Francis I. Francis uyoo “pangana cizuminano” amadaimona aakoya bamuzwakule, mukuyandaula nzila “yakulesya” kulwana kwawo. Alo madaimona “ayoozumina” kuleka kulwana mubuzuba bumwi bupedwe (kuganta aamanina myezi yosanwe eeni ) kuzwa naakatalika kulwana mbuli Bbaibbele mbolyaambide kale mu Ciyubunuzyo 9:5) Eezi ziseese zyaakuyaamuka, basololi banyika yoonse bayootembaula poopo Francis akumukkomanina mbuli mufutuli wanyika alimwi... bayookondwa “kulekela bwami bwabo anguzu zyabo kumunyama.”( Ciyubunuzyo17:13)\nMwami Walusele, Poopo Francis I, kakwiina uumukazya mpeenyampeenya uyoobikka. “cisesemyo citeeli” (Daniele 12:11), calo eeci nkokusumpula Nsondo munyika yoonse kubelesya mulawo, aboobo akutalisya ciindi ca myaka yotatwe amyezi cisambombwe caambidwe mu Ciyubunuzyo 11:3.\n“Kwamana ndiyootuma bakamboni bangu bobilo, banoosamide masaka kuti bakaambilizye mulumbe wa Leza kwamazuba aali cuulu amyaanda yobilo amakumi aali cisambomwe.”( Ciyubunuzyo 11:3)\nMyaka yotatwe amyezi cisambomwe iyootalikila waalya Nsondo yaakusumpulwa mumulawo asyoonto akwiinda Mweembo wasanu, alimwi iyoomanina akujalilwa kwaŋanda yakazekelo kubantu kaindi kasyoonto kuusibidwe kale Mweembo wa Cisambomwe. Eeci ciyooba ciindi cakupengesya akutundululwa kubantu ba Yahuwah anyika.\n“Kuciindi eeco, Mikkayeli silutwe wabangele uukwabilila bantu bako, uyoobuka. Boonse bali aamazina aalembedwe mubbuku bayoofutulwa.\nBasyomeka bokwa Yahuwah aciindi eeco “bayooshinshima” (kucenjezya bantu ku Myeembo amapenzi aacizya akubakombelezya kuti beempwe) kabasamide “masaka”. (Masaka ciiminina buyumuyumu akupenzyegwa akutundululwa nkobanoocitilwa basyomeka bokwa Yahuwah muciindi eeco.) Nkaambo kakuti bakaambilizya Myeembo, mbabayootamikizyigwa mapenzi aayoosikila mu Myeembo eeyo.\nCisubulo cakutatobela mulawo wa Nsondo cinooya kumbele akupa kuti bajane buyumuyumu batobeli ba Yahuwah mukubamba Nsabata yakasimpe ya buzuba bwa Ciloba, alimwi eeyo iitobezya kkalenda Lyakwe lyamwezi azuba. Citobela ncakuti, banji bayoojayigwa kabakwabilila Nsabata yakasimpe yokwa Yahuwah. Kuyakwiinda myaka misyoonto akataa Mweembo Wasanu amatalikilo aaMweembo Wacisambomwe nkaambo katwaambo tutobela: Muciindi camyaka yotatwe amyezi cisambomwe ciyootalikila kumamanino aMweembo Wasanu liya Mwami Walusele, Poopo Francis I, aakuzwidilila kusinikizya kusumpula Nsondo munyika yoonse. Alimwi ciyoomanina akujalwa ŋanda yakazekelo kaindi kasyoonto akutalika Mweembo Waciloba.\nMweembo wa Cisambombwe uyoocitika muwoola lyomwe: Mweembo wa Ciloba uyoo “fwamba kuboola kutobela waawo” (Ciyubunuzyo 11:14). Eeci caamba kuti kuyooba ciindi camyaka yotawe amyezi cisambomwe akataa mamanino aa Mweembo Wasanu amatalikilo aMweembo Wacisambomwe. Liya Mweembo Wacisambomwe waakuumputa nyika yesu, mwami Walusele uyootongooka kuti Mulawo wa Nsondo tuunatambula cileleko cakujulu nkaambo kabamwi basondokede batobela Nsabata iitobezya mwezi azuba, alimwi abasampaula Nsondo yabuna Gregory.\nLino, antunjile mu Mweembo Wacisambomwe (Maawe Wabili):\n“Mpoonya mungelo wacisambomwe wakasiba mweembo, mpawo ndakamvwa jwi lizwa kuziswi zyone zyacipaililo cangolida cili kunembo lya Yahuwah. Ijwi eeli lyakaambila mungele wacisambomwe wakajisi mweembo kuti, “Angununa bangelo bone baangidwe kumulonga mupati wa Yufuletisi!” (Ciyubunuzyo 9:13-14)\nMbaani bangele aaba baangidwe kumulonga mupati wa Euphrates?Tabali bangele bakujulu nkaambo bangele bakujulu taakwe “nobaangidwe.”Tulizyi kuzwa mukubala Jwi Lyakwe kuti bunji bwabangele bawide balaangidwe “mumulindi uutagoli uutalibonyi.”Aboobo tulakonzya kukosozya kaambo kuzwa mu Bbaibbele kuti mulonga mupati Yufuletisi nintolongo iili mukati kamulindi uutagoli mwalo mwaangidwe basololi wabangele bawide.\n“Eelyo wakaangununa bangelo bone bakalibambilide, kuciindi, buzuba, mwezi, alimwi amwaka kuti bajaye cipaanzi catatu camukowa wabantu. Nkabela ndakaambilwa kuti mweelwe wabasilumamba uli zyuulunzuma zili myaanda yobile; ndakamvwa mweelwe wabo” (Ciyubunuzyo 9:15-16)\nCiindi ca Mweembo Wacisambomwe cilizandudwe mubwini. Muwoola lyomwe, mubuzuba bumwi, bwamwezi mumwaka, cibeela catatu camukowa wabantu ciyoojayigwa amadaimona aali zyuulunzuma zili myaanda yobile kaasolwedwe abangele bone. Dyabooli uyoobelesya nkamu yalumamba eeyi kuti atile bulowa nyika yoonse mukaindi ka woola lyomwe.\nMuwoola lyomwe bafwide akataa bantu banooyinda azyuulunzuma zili zyuulu zyobile. Mbokuli kumamanino amyaka yotatwe amyezi cisambomwe mpaajalilwa ŋanda yakazekelo, cili biyo kabotu kukosozya kwaamba kuti, Yahuwah takalekeli kuti bajaye cibeela catatu cabazumi pele kusikila kumamanino aakujalwa ŋanda yakazekelo. Nceciceeci ncotuli masimpe kuti kuyayigwa kwacibeela catatu cabazumi kuyoosikila kumamanino amyaka yotatwe amyezi cisambomwe.\n“Mucilengaano eeci ndakabona mabbiza abaabo bakatantide ali ngawo. Bakalijisi ntobo zyakali kusalala pyu mbuli mulilo, alimwi kazilangika mbuli bbwe lyacijulu-julu, ambuli mabwe aasalufa. Mitwe yamabbiza aaya yakali kuboneka mbuli yabasyuumbwa, nkabela kumilomo yawo kwakali kuzwa mulilo, busi, amabwe aasalufa. Cipaanzi catatu cabantu aaba cakajaigwa amapenzi aaya otatwe, mulilo, busi, alimwi amabwe aasalufa aakali kuzwa mumilomo yamabbiza. Nkaambo nguzu zyawo zili mukanwa akumicila yawo; nkaambo micila yawo ili mbuli nzoka, kiijisi mitwe; alimwi abelesya micila eeyi kucisa bantu.” Ciyubunuzyo 9:17-19\nCiwa camibili yankamu yalumamba eeyi, cinikwiindene kuli camu Mweembo Wasanu. Aaya madaimona ayoolibonya mbuli batantide mabbiza naa mbizi, anoolaa mitwe mbuli basyuumbwa naa balavwu, micila mbuli nzoka, alimwi mulilo, busi, asulufa zinoodoomoka kuzwa mumakanwa aazyo. Mulilo ooyu, abusi asulufa nceciyookukula cibeela camukowa wabantu catatu.\n“Lino kwakasyaala bantu bamwi aabo batakajaigwa amapenzi aaya, nikuba boobo taakwe nibakeempwa kuti basiye zeezyo nzibakalipangila. Tiibakaleka kukomba myuuya mibi, zibumbwa zyangolida, zyansiliva, zyamukuba, zyamabwe, zyazisamu, zitaboni, aziteendi nanka kumvwa.Alimwi taakwe nibakaleka bujayi, bulozi, mamambe, abubbi bwabo.” (Ciyubunuzyo 9:20-21)\nCuusisya ncakuti, zibeela zyobile muli zyotatwe zyabantu bayoocaala, bayooya kumbele kuzangila Yahuwah, akukaka lwiito lwankumbu Lwakwe lwamamanino. Kabaindide mu Myeembo ili cisambomwe, ninzi acimwi ncanga wacita kusinsimuzya bantu Taata wesu waluyando liya natana jala ŋanda yakazekelo?Kwiinda mukuzanga kwabuyamba, tuyakusala ooko kuyootozya maumi esu akulibambila kuumwa Mweembo Waciloba (Maawe watatu), walo uuya kuletwa kakwiina lubomba.\n“Penzi (Maawe) lyabili lyainda, pele penzi lyatatu lilaafwiifwi kuboola! (Ciyubunuzyo 11:14)\nKuli baabo basyomeka muciindi eeco, zisyomyo zya Ntembauzyo 46 ziyoozuzikwa mumaumi aabo:\nYahuwah ninguzu zyesu amayubilo eesu, ngomugwasyi uuliwo muciindi camapenzi oonse. Nkabela nikuba kuti nyika izungaane inga tatuyoowi pe, alimwi nikuba kuti zilundu zyatolwa akataa lwizi; Nikuba kuti maanzi afufuma akuvwuuma, nikuba kuti zilundu zitenkaane akuvwuuma kwawo. Selah. Nkuuli mulonga, uujisi tulonga twawo tukkomanisya munzi ookwa Yahuwah, busena busalala ooko nkwakkala Sijulu wamajulu. Yahuwah uli akataa munzi ooyo; aboobo tuukooyoo nyonyoonwa: Elohimu uyookugwasya alimwi akukugwasya cakufwambwaana. Bakomba mituni balazwangana, amalelo aloolegwa: Walo napozomoka ajwi nyika ilabomboloka. Yahuwah wamakamu ulaandiswe; Elowa ookwa Jakobo ncikwabilizyo cesu. Amuboole muzyoobone bubede milimo yokwa Yahuwah, waleta kunyonyauka ansi. Mane do kumagolelo aanyika nguulesya nkondo, nguutyola mata akupandaula masumo, nguuwumpa nkalaki amulilo. Amuumune, muzyibe kuti ndime Yahuwah: Ime njootembaulwa akati kamisyobo, Ndime eeyootembaulwa munyika. Yahuwah Mwami wamakamu ulaandiswe; Singuzuzyoonse wa Jakobo nciyubilo cesu.Selah (amulange Intembauzyo 46)\nAmulangilizye cipekupeku: Kujaya Cibeela Catatu ca Mukowa Wabantu Muwoola Lyomwe Maawe Wabili (Mweembo Wacisambomwe)\nMweembo Waciloba (Maawe Watatu)\nManyongwe Aamamanino aali Ciloba....\nMumyeembo mitaanzi ili cisambombwe, Yahuwah upa ciindi cibotu camamanino kumuntu muzumi uli woonse kuti azumine lufutuko, liya ŋanda yakazekelo niitaninga jalilwa limwi kutamani lyoonse.\nEeyi myeembo ili cisambombwe (kutali mapenzi aamamanino aali ciloba) ilivwelenye aluse nkaambo ncipaanzi catatu cipenzyegwa muli njiyo cilikke.\n“Pele bamwi bamukowa wabantu, aabo batakajaigwa amapenzi aaya, tiibakeempwa . . .” (Ciyubunuzyo 9:20-21)\nMukusoleka kusinsimuna nyika, ninzi acimwi julu ncilyaakali kukonzya kucita, kupa nokuba kusomba calo eeco catakacitwa kale a Yahuwah mukwaaba kutamani, mwanaakwe simuzyalwaalikke, Yahushua?\nNokuba boobo, O Yahuwah Singuzuzyoonse, zili luleme mbeta zyako.” Ciyubunuzyo 16;7\nKwiinda mukutontomana kuzanga, akukaka kuteelela ooko kweelede kubacenjezya mu Myeembo mitaanzi ili cisambombwe, bantu banoocokacoka Yahuwah kuti ajale ŋanda yakazekelo.\n“Ooyo uutaluleme kaciya kumbele kutalulama: alimwi ooyo uulaa tombe kaciya kumbele kubaa tombe: alimwi ooyo uululeme kaciya kumbele kululama, alimwi ooyo uusetekene kaciya kusetekana.” (Ciyubunuzyo 22:11)\nLino bateempwi banikweelede kuti banjile mumapenzi aatavwelanyidwe aali ciloba aamamanino- Maawe watatu wamamanino.\n“Maawe wabili wainda . Amulange, maawe watatu ulazya kufwambaana.” (Ciyubunuzyo 11:14)\nAlimwi mungele waciloba wakalizya; alimwi kwaamvwika majwi mujulu aamba kuti, Malelo aanyika yoonse aba malelo aa Simalelo wesu, Uunanikidwe Wakwe; alimwi walo uyakulela kwa lyoonse alyoonse.” Ciyubunuzyo 11:15\nEelyo Mweembo waciloba waakulila, malelo aanyika ayooba malelo ookwa Yahushua, caambilizya kuti inkondo akataa Saatani a Yahuwah yamana, alimwi Yahushua lino uya kuboola kuzyootola Bakwe. Pele mukweezyekanya Myeembo tulabona kuti Mweembo uli oonse uutobela ulaa kupyopyongana kwiinda mweembo wiindide kale musyule, aboobo Mweembo wa ciloba uyooba wiinda bukali. Nkaambo mweembo waciloba ulainda bukali, alimwi uboola kaindi kasyoonto munsaa Kuboola Kwabili; Mapenzi aali Ciloba ayooinda bukali akuboola kaindi kasyoonto munsaa Kuboola Kwabili, tukonzya kukosozya kaambo kuti Mweembo waciloba nga Mapenzi aali Ciloba Aacalizya.\nIzitobela eezyi nzyenzizyo nzitwaayiya amapenzi aali ciloba acaalizya kuzwa mu Bbaibbele:\nAyooletwa liya ŋanda yakazekelo yaakujalwa; ncencico eeci ncaatakwe luzyalo. “. . .nkaambo muli ngawo kuzwide bukali bwa Yahuwah.” (Ciyubunuzyo 15:1) “ . . . bukali bwa Yahuwah, oobo butilwa mubukali buzwide munkomeki yabukali Bwakwe. “ (Ciyubunuzyo 14:10)\nAyootalika akumana cakufwambaana. Kuzwa kuli Daniele a Ciyubunuzyo twiiya kuti, akataa mamanino a Mweembo wasanu kusikila akoompolola kwa Mweembo wa ciloba kuyooba ciindi ca myaka yotatwe a myezi ili cisambomwe. Nokuba boobo, mapenzi aali ciloba acaalizya ayooba mumazuba aali makumi otatwe (Daniele 12:11), kutobezya kupandulula kusetekene, ayootilwa kuzwa muziyobwedo (Ciyubunuzyo 15:7).\nAaaya mapenzi taakabi munyika yoonse pe, nkaambo inga kayoojaya basofweede boonse kakutana sika Kuboola Kwabili. Nokuba boobo, Myeembo mitaanzi ili cisambomwe inooli myuubauba kuyeezyeka kumapenzi aayo.\nBaluleme bacinoopona (bali zyuulu zili mwaanda amakkumi one azyuulu zyone) bayooinda mumapenzi aayo abalo. “Tabakafwi kabili nzala nokuba kufwa nyota: nokuba zuba talikabaumpi, nokuba kupya.” (Ciyubunuzyo 7:16) Nokuba boobo, eelyo basizibi nabanikufwa kunzala amalwazi, bangele banookwabilila baluleme bali zyuulu zili mwaanda amakkumi one azyuulu zyone akubapa nzyobayanda. Kuli mbabo “beenda cakululama” kuli cisyomyo, “Cinkwa ciyoopegwa kuli nguwe; meenda aakwe anokuliko.” (Izaya 33:15-16)\nMulengalenga woonse uyoolangilizya akuba kamboni wa bululami bokwa Yahuwah mukulekela mapenzi aali ciloba acaalizya.\nNokuba boobo, O Simalelo Yahuwah Singuzuzyoonse, mbeta Zyako zili luzi akululama.” (Ciyubunuzyo 16:7)\nMulengalenga uunyina cibi uyooba kamboni kuti nokuba kuti mapenzi aali ciloba acaalizya awaalwa ali basizibi, myoyo yabo yaindilizya kuyuma kwiinda kaindi.\n“Alimwi bantu aabo bakaumpwa akupya kupati, bakatukila zina lya Yahuwah ulaa nguzu atalaa mpenzyo eezi; tiibakeempwa pe akumupa bulemu Walo.” (Ciyubunuzyo 16:9)\nBunji bwabaluleme banoocipona (144,000) banooli muntolongo nokuba mumasena aatakkalwi bantu, boonse kabakombelela kukwabililwa kuzwa kubulemu bwakujulu eelyo kabalangana a mulawo wanyika yoonse wakuti bajaigwe. Basizibi banoomvwene aMunyama abeembezi babeji kuti baluleme bakaka kulemeka buzuba bwakupaila butaluleme bwa Roma, ncecaleta Myeembo amapenzi. Loma abatobeli bakwe uyoosinikizya kuti nzila ilikke yakujanya nkumbu kuzwa kujulu, nkujaya baabo baluleme bali zyuulu zili mwaanda amakumi one azyuulu zyone aciindi comwe boonse.\nMasunko aayo mobayooinda bali 144,000 muciindi cakutundululwa eeco, apandululwa kuti “iciindi camapenzi ookwa Jakobo.” (Jelemiya 30:5-7) Taakwe kupandulula kukonzya kubonya mapenzi mubuzwide ngobayoonjila aabo bali zyuulu zili mwaanda amakkumi one azyone, eelyo kakwiina Yahushua uubaiminina muŋanda yakazekelo mucikombelo ca Kujulu. Aaya mapenzi ayookonzyanya mubukali pele taakeelani ayaayo Yahushua ngaakapenga aciciingano, liya Taata Wakwe naakasisa busyu Bwakwe kuzwa kuli nguwe.\nBaluleme bayakwiimwa nzila ya kuula a kuulisya eelyo caakuswena ciindi cakuti impenzyo zili ciloba zyamamanino ziwaalwe.\nKukaka kulemeka buzuba butaluleme bwakupaila bwa Roma, akukaka kusampaula kuccilila ciindi ca Yahuwah a mazuba Aakwe asetekene, nceciyoobaletela businkondonyina anyika yoonse, akuleta mulawo wakuti "batauli nokuba kuuzya.".Ooyu ngomuulo baluleme ngobayoo bbadela nkaambo kakukaka "caando ca munyama."Nokuba boobo, Yahuwah uyoojokezya eeci ciyoocitilwa bantu Bakwe, akuleta makwebo aanyika yoonse kuti aleke muciindi campenzyo zili ciloba zicaalizya:\n"Alimwi basimakwebo bamunyika bayakulila akutongauka akaambo kanguwe, nkaambo taakwe uciyanda kuula zyakuuzya zyabo..." (Ciyubunuzyo 18:11)\nMumazuba aali makumi otatwe aampenzyo, babisyi bayootalika kwiibaluka kuti ncancobeni kuti baluleme balakwabililwa anguzu ziinda bupati.Kulangila buvwubi bwanyika nkubakaabila zintu zyabo zyoonse kuli poopo kuti bajane, lino kuyooboneka mubwini mbokubede.\nKunyandwa akulilauka kwa babasofweede aciindi eeco kulapandululwa cakusalala kuti:\n"Icheba lili anze, alimwi mapenzi a nzala mukati. Uuli oonse uuyakuba mumuunda uya kufwa a cheba; alimwi uuli mudolopo nzala a mapenzi ziyakumulya. 'Aabo bayakufutuka baya kutijila kumalundu mbuli nziba zyamumisena, boonse kabalilauka, umwi a umwi kuzibi zyakwe. Janza lili lyoonse liyakulileka, gondo lili lyoonse liya kulileka mbuli meenda. Bayakusama masaka; kuyoowesya kupati kuyoobavwumbilila; kugunwa abusyu buli boonse, kubula masusu amitwe yoonse yabo.‘Bayakusowa nsiliva agolide zyabo mimigwagwa, golide zyabo ziyakuba mbuli mafumba; nsiliva zyabo a golide zyabo tazikabavwuni pe mubuzuba bwa bukali bwa Yahuwah; tazikakkutyi myoyo yabo, nokuba mada aabo, nkaambo ziyakuba cintu cakulinontola cisofweede." Ezekiele 7:15-19.\nKuganta kusikila amazuba otatwe amawoola aali cisambomwe, nkobayoobikkila zyuulu zili mwaanda amakkumi one azyone zyabaluleme, kuti bazumine akuleka kutobela Nsabata yamasimpe yabuzuba bwa ciloba yokwa Yahuwah, kuyooba kuya kumamanino a mazuba aali makkumi otatwe aazandudwe kuti nga mapenzi aali ciloba acaalizya. Kusikila kubuzuba bucaalizya mumakkumi otatwe, impenzyo zili cisambomwe zinokuweedwe anyika, alimwi basofweede lino banokulibambide kuti babikke mulawo wakujaya basaante bali zyuulu zili mwaanda a makkumi one azyone.Aciindi ndeenya nobalindilila kuti bazinge basaante bali zyuulu zili mwaanda a makkumi one azyone, ijwi lya Yahuwah, mbuli kuvwuuma kwa meenda manji, liyakuseluka akuzuma ali basizibi akwaamba kuti:\n"Cacitigwa." (Ciyubunuzyo 16:17)\nIjwi lya Yahuwah talikazungaanyi majulu a nyika zilikke pe, pele liya kuleta kuzungaana nyika kupati kwapenzi lya ciloba, "kuzungaana kwanyika canguzu alimwi ooko kupati loko kutanabede kuzwa bantu nobakali anyika." (Ciyubunuzyo 16:18).Ooku kuzungaana kwanyika kuyoomwaya akudilisya ZYOONSE zyakayakwa-abantu mumadolopo oonse aanyika.\nLyaakwiinda penzi lyaciloba licaalizya - kuzungaana kwanyika kupati loko kuyootalika ajwi lya Yahuwah likwabilila basaante bali zyuulu zili mwaanda amakumi one azyone kuzwa kumaanza abasofweede-ciindi camazuba aali makumi one a osanwe ciyootalika akumanina aKuboola Kwabili kwa Yahushua. Muciindi camamamnino aamusela wa Nyika eeco, basaante bayoolemekezyegwa liya Yahuwah aakoongelezya babisyi kuti ba...\n"boole akulumbanya kumaulu eenu, akuziba kuti ndakamuyanda inywe." (Ciyubunuzyo 3:9)\nBasololi banyika (baimininwa a bami bali kkumi) aabo bakacengwa kuti bape "nguzu a busololi bwabo." (Ciyubunuzyo 17:13) kubuleli bwamunyama, lino bayoocenguluka mukunyema canguzu ku....\n"munyama, alimwi baya kumucimwa muvwuule, baya kumusamununa akumusiya mantaanda, bayakulya nyama yakwe akumuumpa amulilo. Nkaambo Yahuwah wakabikka mumyoyo yabo kuti bazuzike kuyanda Kwakwe, kuti babe bamuzeezo omwe, alimwi akupa malelo aabo kumunyama, kusikila majwi aaYahuwah akazuzikwe." Ciyubunuzyo 17:16-17.\nTusyoma kuti kufumbwa ciindi lino, Mweembo mutaanzi uyakulila alimwi uyootobelwa aMyeembo yone iccilila mukutobelana, nkaambo lino tukkede mubulelo bwa poopo wamamanino, Mwami wa lusele wa Ciyubunuzyo 17.\nMulimo wa Myeembo eeyi, nkusinsimuna bantu kaindi kasyoonto nataningagwisya Muuya Wakwe kuzwa Anyika akwaanda muzumi uli woonse nkwayootozya. Inyika ilaafwi kuba kamboni wakupyopyongana kutalangilwi, kwalo kwiinda muli nkuko Yahuwah mwayoojatila maanu aabantu.\n“Nkaambo buzuba bwabukali Bwakwe wasika: ino nguno uyookonzya kwiimikila?” (Ciyubunuzyo 6:17)\nSunu, Mupaizi wesu Mupati nacituzekela, nceciindi cibotu cakusanzya zikobela zyesu, akuzitubya mubulowa bwa Mwanaa Mbelele, kuti tuzandulwe kuzwa kucibi kwiinda mulusyomo abulowa busalazya bwa Yahushua. Mufutuli mubotu utamba ndinywe kuti muswaangane aNguwe, kuti musanganye kubula nguzu kwenu ku Nguzu Zyakwe, kutazyiba kwenu ku Busongo bwakwe, kusowaika kwenu ku Bubotu Bwakwe. Kuyakubotesya kufutulwa kwabaabo balindila cakubikkilila akuboola Kwakwe, alimwi balaa mazina aabo kaalembedwe muBbuku lya Buumi..\n"Nkaambo muciindi camapenzi Uyakundisisa mu civwuka Cakwe; Mucibaka ciseseke ca cikombelo Cakwe Uya kundisisa; Uya kundibikka atala lya bbwe." Intembauzyo 27:5.\n“Uya kulobya lufu kwalyoonse, Simalelo Yahuwah uyakupukuta misyozyi kuzwa kumasyu oonse; Kubwentelwa kwa bantu Bakwe Uya kukugwisya kuzwa munyika yoonse; Nkaambo Yahuwah mbwaamba. Alimwi ciyakwaambwa kuti mubuzuba oobo:'Amulange, ooyu ngo Elohimu wesu; Twakalindila Nguwe, alimwi Uya kutuvwuna. Ooyu ngu Yahuwah wesu; Twakalindila Nguwe, alimwi walo Uyootuvwuna. Ooyu ngu Yahuwah: Swebo twakamulindila Walo; Tuyoosangalala akusekelela mulufutuko Lwakwe'” Izaya 25:8-9)\n"Amulange, Ndaboola cakufwambaana: ulilelekedwe ooyo uubamba zyaambwa mu cishinshimi ca bbuku eeli. . . . Balilelekedwe aabo batobela milawo Yakwe, kuti bakabe a nzila yakusikila kumusamu wa buumi, alimwi kuti bakanjile mumilyango ya munzi." Ciyubunuzyo 22:7,14)\nAmulangilizye cipekupeku: Mapenzi Acaalizya aali Ciloba aa Maawe Watatu (Mweembo Waciloba)


Eeci ncibelesyo cakuvwuntauzizya mabbuku aamumyaambo iindene indene aakamwaigwa a Bakamboni ba Jehova.\nKutegwa mukkope mabbuku, amuunke a jw.org.\nBwasanu, October 22\nJehova ulabasinsa aabo mbayanda, mbubonya usyi mbwacita kumwana ngwakkomanina.—Tus. 3:12.\nTulijisi twaambo tunji itutupa kusyoma kuti tulayandika kapati kuli Jehova. Wakatukwela kulinguwe alimwi akubona mbotwakaatambula makani mabotu. (Joh. 6:44) Mbotwakatalikila buyo kuswena kulinguwe, awalo wakaswena kulindiswe. (Jak. 4:8) Jehova ulabelesya ciindi cinji alimwi anguzu kutuyiisya, kutondezya kuti tulayandika kapati kulinguwe. Ulizyi mbotubede lino alimwi ambotukonzya kuba. Kuyungizya waawo, ulatupa lulayo akaambo kakuti ulatuyanda. Eelo kaka oobu mbumboni bukkwene ibwakuti Jehova ulatubikkila maano kapati! Bamwi bakali kubona Mwami Davida kuti unyina mpindu, pele walo wakalizyi kuti Jehova ulamuyanda alimwi akuti uli kulubazu lwakwe. Eeci cakamugwasya Davida kubulanga munzila yeelede bukkale bwakwe. (2Sam. 16:5-7) Ciindi notutyompedwe naa notuli mubukkale bukatazya, Jehova ulakonzya kutugwasya kuzilanga munzila yeelede zintu alimwi akutugwasya kuzunda penzi lili lyoonse. (Int. 18:27-29) Ciindi notugwasyigwa a Jehova, kunyina cikonzya kutulesya kumubelekela calukkomano.—Rom. 8:31. w20.01 15 ¶7-8\nMujibelo, October 23\nMukabayiisye kutobela zintu zyoonse nzyondakamulailila.—Mt. 28:20.\nCiindi nomusololela ciiyo ca Bbaibbele, mutalike amupailo. Mubwini, cilagwasya kapati kutalika ciiyo alimwi akujala amupailo kakutanainda ciindi cilamfwu kuzwa nomwatalisya ciiyo. Kanji-kanji, mweelede kucita oobo nsondo zisyoonto buyo kuzwa nomwatalisya ciiyo ca Bbaibbele cisitikide. Tweelede kumugwasya sikwiiya kuzyiba kuti tulakonzya kulimvwisya Jwi lya Leza lilikke buyo kuti twagwasyigwa amuuya wa Leza. Basikuyiisya Bbaibbele bamwi balapandulula mbokuyandika kupaila aciiyo kwiinda mukubala lugwalo lwa Jakobo 1:5, ilwaamba kuti: “Ikuti muntu umwi akati kanu kabulizyide busongo, azumanane kumulomba Leza.” Mpoonya balamubuzya sikwiiya kuti, “Mbuti mbotukonzya kumulomba busongo Leza?” Sikwiiya ulakonzya kwiingula kuti, nkwiinda mukupaila kuli Leza. Amumuyiisye sikwiiya wanu mbwayelede kupaila. Amumupandulwide kuti Jehova ulayanda kuuswiilila mupailo wakwe uuzwa ansi aamoyo. Amumupandulwide kuti mumipailo yesu yakaumuumu, tulakonzya kumwaambila Jehova zyoonse izili mumoyo, nkokuti kumwaambila mbotulimvwa calo ncotutakonzyi kwaambila muntu uuli woonse. Alimwi buya, Jehova uliizyi kale mizeezo yesu iili ansi aamoyo.—Int. 139:2-4. w20.01 2 ¶3; 5 ¶11-12\nNsondo, October 24\nTacili kumuntu uulombozya naa kusolekesya kwakwe, pele cili kuli Leza.—Rom. 9:16.\nJehova ulasala ciindi nayoobasala bananike. (Rom. 8:28-30) Jehova wakatalika kusala bananike Jesu naakabusyigwa. Kuboneka kuti mumwaanda wamyaka wakusaanguna, Banakristo bakasimpe boonse bakalinanikidwe. Mumyaka yoonse yakatobela, bunji bwabaabo ibakali kulyaamba kuti Mbanakristo mubwini tiibakali kumutobela Kristo. Nokuba boobo, mumyaka eeyo, Jehova wakananika basyoonto ibakali Banakristo bakasimpe. Bakali mbuli wiiti njaakaamba Jesu kuti iyookomena akati kansaku. (Mt. 13:24-30) Kumazuba aakumamanino, Jehova wazumanana kusala bantu bambi kuti bakabe cibeela caba 144,000. Aboobo ikuti naa Leza waakubasala bantu aaba kakusyeede buyo ciindi cisyoonto kuti mamanino asike, tatweelede kubudooneka busongo bwakwe. (Rom. 9:11) Tweelede kucenjela kutegwa tutabi mbuli babelesi mbaakaamba Jesu mucikozyanyo cakwe cimwi. Bakatongooka kujatikizya simalelo wabo mbwaakalanganya baabo ibakatalika mulimo muwoola lyamamanino.—Mt. 20:8-15. w20.01 30 ¶14


Musa, Milawo Iili 10, alimwi a Moombe Wangolida | Ziiyo Zyabana Zyamu Bbaibbele\nJehova wakaambila Musa kuti: ‘Koboola kucilundu. Ndilalemba milawo yangu aamabwe mpoonya ndilakupa.’ Musa wakatanta acilundu akukkala ooko kwamazuba aali 40, syikati amasiku. Naakacili kooko, Jehova wakalemba Milawo Iili 10 amabwe obilo kumane wakapa Musa.\nNokwakainda ciindi, bana Israyeli bakayeeya kuti Musa wabasiya. Mpoonya bakaambila Aroni kuti: ‘Tuyanda muntu uunootusololela. Kotupangila leza!’ Aroni wakati: ‘Amundipe ngolida zyanu.’ Mpoonya ngolida eezyo wakazibikka mumulilo kutegwa zisungunuke kumane wakapanga moombe wangolida. Bantu bakati: ‘Moombe ooyu ngo Leza wesu iwakatugwisya mu Egepita!’ Bakatalika kukomba moombe wangolida, kumane bakapanga pobwe. Sena eeco cakali kabotu? Peepe, nkaambo bantu aaba bakasyomezyede kuti banookomba buyo Jehova alikke. Pele tiibakacibamba cisyomezyo cabo pe.\nJehova wakacibona icakali kucitika, aboobo wakaambila Musa kuti: ‘Koya nkobabede bantu. Baleka kundimvwida akutalika kukomba leza wakubeja.’ Musa wakaselemuka kuzwa acilundu kajisi amabwe obilo.\nNaakasika afwaafwi ankambi, Musa wakamvwa bantu ibaimba. Mpoonya wakababona kabazyana akufwugamina moombe. Musa wakanyema kapati. Mabwe obilo ngaakajisi wakaasowela ansi, mpoonya akapwaika. Mpoonya-mpoonya wakamunyonyoona moombe wangolida. Kumane wakabuzya Aroni kuti: ‘Ino bantu bakoongelezya buti kuti ucite cintu eeci cibi kapati?’ Aroni wakati: ‘Utanyemi pe. Yebo ulibazyi bantu aaba mbobabede. Bali kuyanda leza, aboobo ndabaambila kuti bandipe ngolida zyabo mpoonya ndazifwusila mumulilo akupanga moombe ooyu.’ Aroni tanaakeelede kucita boobo. Musa wakapiluka alimwi kucilundu kuyookombelezya Jehova kuti abalekelele bantu.\nJehova wakabalekelela aabo ibakalibambilide kumumvwida. Sena wabona kuti cakali kuyandika kapati kuti bana Israyeli batobele ncaakali kubaambila Musa?\n“Lyoonse nokonka kuli Leza, utamuki pe kucizuzikizya cikonke eeco, nkaambo walo kunyina nabakkomanina bafwubafwuba. Kozuzikizya cikonke eeco ncookonka.”—Mukambausi 5:4\nMibuzyo: Ino ncinzi ncobakacita bana Israyeli ciindi Musa naatakaliko? Ino Musa wakacita nzi naakapiluka?\nKulonga 24:12-18; 32:1-30\nZIFWANIKISO IZIGWASYILIZYA BANA KWIIYA BBAIBBELE\nBana Israyeli Bapanga Moombe Wangolida\nBana Israyeli bakapanga cikozyanyo akwaamba kuti cakali kwiiminina Leza, pele sena Leza wakazumina?\nCIBEELA CIJATIKIZYA ZIFWANIKISO\nBana Israyeli Bapanga Mutuni\nAmujane kwiindana kuliko akati kazifwanikiso mpoonya muzipente.\nZikozyanyo Zitucenjezya Mazuba Aano\nBana Israyeli bakaalilwa kunjila Munyika Yakasyomezyegwa. Ino nkaambo nzi? Cisobano eeci cilatondezya lusyomo lwabo mbolwakasunkwa mumbazu zyone zyabuumi bwabo: bube, balongwe, kulilemeka, alimwi abukombi.\nBana Israyeli Tiibakacibamba Cisyomezyo Cabo